CELEX: 32008R0074
Language: el
Date: 2007-12-20 00:00:00
Title: Κανονισμός (ΕΚ) αριθ. 74/2008 του Συμβουλίου, της 20ής Δεκεμβρίου 2007 , σχετικά με τη σύσταση της κοινής επιχείρησης ARTEMIS για την υλοποίηση κοινών τεχνολογικών πρωτοβουλιών στα ενσωματωμένα συστήματα υπολογιστών

4.2.2008   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 30/52
            
         
      KΑΝΟΝΙΣΜΟΣ (ΕΚ) αριθ. 74/2008 ΤΟΥ ΣΥΜΒΟΥΛΊΟΥ
   
   της 20ής Δεκεμβρίου 2007
   σχετικά με τη σύσταση της «κοινής επιχείρησης ARTEMIS» για την υλοποίηση κοινών τεχνολογικών πρωτοβουλιών στα ενσωματωμένα συστήματα υπολογιστών
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας, και ιδίως τα άρθρα 171 και 172,
   την πρόταση της Επιτροπής,
   τη γνώμη του Ευρωπαϊκού Κοινοβουλίου,
   τη γνώμη της Ευρωπαϊκής Οικονομικής και Κοινωνικής Επιτροπής (1),
   Εκτιμώντας τα ακόλουθα:
   
               (1)
            
            
               Η απόφαση αριθ. 1982/2006/ΕΚ του Ευρωπαϊκού Κοινοβουλίου και του Συμβουλίου, της 18ης Δεκεμβρίου 2006, σχετικά με το έβδομο πρόγραμμα πλαίσιο δραστηριοτήτων έρευνας, τεχνολογικής ανάπτυξης και επίδειξης της Ευρωπαϊκής Κοινότητας (2007-2013) (2) (εφεξής «έβδομο πρόγραμμα πλαίσιο»), προβλέπει χρηματοδοτική συνεισφορά της Κοινότητας για τη δημιουργία μακροπρόθεσμων συμπράξεων δημόσιου-ιδιωτικού τομέα υπό μορφή κοινών τεχνολογικών πρωτοβουλιών (ΚΤΠ) που θα μπορούν να εκτελούνται από κοινές επιχειρήσεις κατά την έννοια του άρθρου 171 της συνθήκης. Οι εν λόγω ΚΤΠ απορρέουν από τις εργασίες στις ευρωπαϊκές τεχνολογικές πλατφόρμες, οι οποίες καθιερώθηκαν με το έκτο πρόγραμμα πλαίσιο, και καλύπτουν επιλεγμένες πτυχές της έρευνας στον αντίστοιχο τομέα. Θα πρέπει να συνδυάζουν επενδύσεις του ιδιωτικού τομέα και ευρωπαϊκούς δημόσιους πόρους, περιλαμβανομένων των πόρων του έβδομου προγράμματος πλαισίου.
            
         
               (2)
            
            
               Η απόφαση 2006/971/ΕΚ του Συμβουλίου, της 19ης Δεκεμβρίου 2006, σχετικά με το ειδικό πρόγραμμα «Συνεργασία» για την εκτέλεση του έβδομου προγράμματος πλαισίου της Ευρωπαϊκής Κοινότητας για τις δραστηριότητες έρευνας, τεχνολογικής ανάπτυξης και επίδειξης (2007-2013) (3) (εφεξής «ειδικό πρόγραμμα συνεργασία»), υπογραμμίζει την ανάγκη για φιλόδοξες πανευρωπαϊκές συμπράξεις δημόσιου-ιδιωτικού τομέα ώστε να επιταχυνθεί η ανάπτυξη τεχνολογιών μείζονος σημασίας μέσω ερευνητικών δράσεων ευρείας κλίμακας σε κοινοτικό επίπεδο, περιλαμβανομένων ιδίως ΚΤΠ.
            
         
               (3)
            
            
               Το θεματολόγιο της Λισσαβόνας για την ανάπτυξη και την απασχόληση δίνει έμφαση στην ανάγκη δημιουργίας ευνοϊκών συνθηκών για τις επενδύσεις στη γνώση και την καινοτομία στην Κοινότητα ώστε να προωθηθούν η ανταγωνιστικότητα, η ανάπτυξη και η απασχόληση.
            
         
               (4)
            
            
               Με τα από 25-26 Νοεμβρίου 2004 συμπεράσματά του, το Συμβούλιο ενθαρρύνει την Επιτροπή να επεξεργαστεί περαιτέρω τις έννοιες της τεχνολογικής πλατφόρμας και των ΚΤΠ. Υπογραμμίζεται ότι οι πρωτοβουλίες αυτές θα μπορούσαν να συμβάλουν στο συντονισμό της σύνολης κοινοτικής ερευνητικής προσπάθειας, αποβλέποντας στην επίτευξη συνέργειας με τις δραστηριότητες υφιστάμενων μηχανισμών, όπως οι EUREKA και COST, συνεκτιμώντας τη σημαντική συμβολή τους στην έρευνα και ανάπτυξη (Ε & Α).
            
         
               (5)
            
            
               Ευρωπαϊκές εταιρείες και άλλοι ερευνητικοί και αναπτυξιακοί οργανισμοί που δραστηριοποιούνται στον τομέα των ενσωματωμένων συστημάτων υπολογιστών πρωτοστάτησαν στη δημιουργία της ευρωπαϊκής τεχνολογικής πλατφόρμας στα ενσωματωμένα συστήματα υπολογιστών (εφεξής «τεχνολογική πλατφόρμα ARTEMIS»), βάσει του έκτου προγράμματος πλαισίου. Η τεχνολογική πλατφόρμα ARTEMIS κατάρτισε στρατηγικό θεματολόγιο έρευνας κατόπιν εκτενών διαβουλεύσεων με τους άμεσα ενδιαφερόμενους δημόσιους και ιδιωτικούς φορείς. Στο στρατηγικό θεματολόγιο έρευνας προσδιορίζονται οι προτεραιότητες στον τομέα των ενσωματωμένων συστημάτων υπολογιστών και συνιστώνται κατευθύνσεις για ΚΤΠ στον εν λόγω τομέα.
            
         
               (6)
            
            
               Οι ΚΤΠ στα ενσωματωμένα συστήματα υπολογιστών ανταποκρίνονται στις ανακοινώσεις της Επιτροπής της 6ης Απριλίου 2005«Οικοδομώντας τον ΕΧΕ της γνώσης στην υπηρεσία της ανάπτυξης», και της 20ής Ιουλίου 2005«Κοινές δράσεις για την ανάπτυξη και την απασχόληση: το κοινοτικό πρόγραμμα της Λισσαβόνας», που καλεί σε μια νέα και περισσότερο φιλόδοξη προσέγγιση στις μεγάλης κλίμακας συμπράξεις δημόσιου-ιδιωτικού τομέα σε τομείς μείζονος ενδιαφέροντος για την ευρωπαϊκή ανταγωνιστικότητα οι οποίοι εντοπίστηκαν στο πλαίσιο του διαλόγου με τον κλάδο.
            
         
               (7)
            
            
               Οι ΚΤΠ στα ενσωματωμένα συστήματα υπολογιστών ανταποκρίνονται στην ανάγκη για υποστήριξη διεισδυτικών τεχνολογιών των πληροφοριών και επικοινωνιών, όπως αυτές προσδιορίζονται στην έκθεση «Δημιουργία καινοτόμου Ευρώπης» του Ιανουαρίου 2006 (4). Στην εν λόγω έκθεση συνιστάται, επίσης, το μοντέλο κοινής τεχνολογίας ARTEMIS για το συνδυασμό εθνικής και κοινοτικής χρηματοδότησης στο πλαίσιο σαφούς νομικής δομής και με εναρμονισμένο και συντονισμένο τρόπο.
            
         
               (8)
            
            
               Οι ΚΤΠ στα ενσωματωμένα συστήματα υπολογιστών αναμένεται να δημιουργήσουν αειφόρο σύμπραξη δημόσιου-ιδιωτικού τομέα και να αυξήσουν και να διευκολύνουν ιδιωτικές και δημόσιες επενδύσεις στον τομέα των ενσωματωμένων συστημάτων στην Ευρώπη, η οποία για το σκοπό του παρόντος κανονισμού θα πρέπει να θεωρείται ότι περιλαμβάνει τα κράτη μέλη της Ευρωπαϊκής Ένωσης (εφεξής «κράτη μέλη») και τις συνδεδεμένες χώρες στο έβδομο πρόγραμμα πλαίσιο (εφεξής «συνδεδεμένες χώρες»). Με τις ΚΤΠ στα ενσωματωμένα συστήματα υπολογιστών αναμένεται επίσης ότι θα επιτευχθεί αποτελεσματικός συντονισμός και συνέργεια πόρων και χρηματοδότησης από το πρόγραμμα-πλαίσιο, τον κλάδο, τα εθνικά και διακυβερνητικά προγράμματα Ε & Α (EUREKA), ώστε να ενισχυθεί η μελλοντική οικονομική μεγέθυνση, ανταγωνιστικότητα και αειφόρος ανάπτυξη της Ευρώπης. Στόχος τους τελικά θα πρέπει να είναι η ενίσχυση της συνεργασίας μεταξύ όλων των ενδιαφερόμενων, όπως είναι ο ερευνητικός κλάδος, περιλαμβανομένων των μικρών και μεσαίων επιχειρήσεων (ΜΜΕ), καθώς και οι δημόσιες αρχές και τα πανεπιστημιακά και τα ερευνητικά κέντρα που συνεργάζονται και εστιάζουν στην ερευνητική προσπάθεια.
            
         
               (9)
            
            
               Οι ΚΤΠ στα ενσωματωμένα συστήματα υπολογιστών θα πρέπει να ορίσουν ένα κοινώς αποδεκτό θεματολόγιο έρευνας (εφεξής «θεματολόγιο έρευνας»), το οποίο θα ακολουθεί πιστά τις συστάσεις του στρατηγικού θεματολογίου έρευνας που έχει αναπτυχθεί με την ευρωπαϊκή τεχνολογική πλατφόρμα ARTEMIS. Το εν λόγω θεματολόγιο έρευνας θα πρέπει να προσδιορίζει και να προβαίνει σε τακτική ανασκόπηση των ερευνητικών προτεραιοτήτων για την ανάπτυξη και έγκριση καίριων τεχνολογιών για τα ενσωματωμένα συστήματα υπολογιστών σε διάφορα πεδία εφαρμογής ώστε να ενισχυθεί η ευρωπαϊκή ανταγωνιστικότητα και να καταστεί δυνατή η εμφάνιση νέων αγορών και εφαρμογών στην κοινωνία.
            
         
               (10)
            
            
               Οι ΚΤΠ στα ενσωματωμένα συστήματα υπολογιστών θα πρέπει να περιλαμβάνουν το σχεδιασμό, την ανάπτυξη και εγκατάσταση αειφανών, διαλειτουργικών, οικονομικά αποδοτικών, ισχυρών και ασφαλών ηλεκτρονικών συστημάτων και συστημάτων λογισμικού. Θα πρέπει να αποφέρουν σχέδια και αρχιτεκτονικές αναφοράς που προσφέρουν κοινές αρχιτεκτονικές προσεγγίσεις για δεδομένο εύρος εφαρμογών, ενδιάμεσο λογισμικό που επιτρέπει αρραγή συνδεσιμότητα και διαλειτουργικότητα, και ολοκληρωμένες μεθόδους συστημικού σχεδιασμού, καθώς και εργαλεία για ταχεία ανάπτυξη και δημιουργία πρωτότυπων.
            
         
               (11)
            
            
               Η φιλοδοξία και το πεδίο εφαρμογής των δηλωμένων στόχων των ΚΤΠ στα ενσωματωμένα συστήματα υπολογιστών, η κλίμακα των οικονομικών και τεχνικών πόρων που πρέπει να ενεργοποιηθούν, καθώς και η ανάγκη για επίτευξη αποτελεσματικού συντονισμού και συνέργειας πόρων και χρηματοδότησης, απαιτούν ανάληψη δράσης από την Κοινότητα. Είναι, κατά συνέπεια, απαραίτητο να συσταθεί κοινή επιχείρηση (εφεξής «κοινή επιχείρηση ARTEMIS»), βάσει του άρθρου 171 της συνθήκης, ως νομική οντότητα για την υλοποίηση των ΚΤΠ στα ενσωματωμένα συστήματα υπολογιστών. Για να εξασφαλιστεί η κατάλληλη διαχείριση των δραστηριοτήτων Ε & Α που εισήχθησαν από το έβδομο πρόγραμμα πλαίσιο (2007-2013), θα πρέπει να συσταθεί η κοινή επιχείρηση ARTEMIS για χρονικό διάστημα έως τις 31 Δεκεμβρίου 2017.
            
         
               (12)
            
            
               Η κοινή επιχείρηση ARTEMIS θα πρέπει να είναι οργανισμός που θα συσταθεί από την Κοινότητα και η απαλλαγή ως προς την εκτέλεση του προϋπολογισμού της θα πρέπει να χορηγείται από το Ευρωπαϊκό Κοινοβούλιο έπειτα από σύσταση του Συμβουλίου, λαμβάνοντας ωστόσο υπόψη τις ιδιαιτερότητες που προκύπτουν από το χαρακτήρα των ΚΤΠ ως συμπράξεων δημόσιου-ιδιωτικού τομέα και ιδίως από τη συνεισφορά του ιδιωτικού τομέα στον προϋπολογισμό.
            
         
               (13)
            
            
               Οι στόχοι της κοινής επιχείρησης ARTEMIS θα πρέπει να επιτευχθούν με συγκέντρωση πόρων από το δημόσιο και τον ιδιωτικό τομέα για την υποστήριξη δραστηριοτήτων Ε & Α υπό μορφή έργων. Για το σκοπό αυτό, η κοινή επιχείρηση ARTEMIS θα πρέπει να είναι σε θέση να προκηρύσσει διαγωνισμούς για την υποβολή σχεδίων για την υλοποίηση τμημάτων του θεματολογίου έρευνας. Οι δραστηριότητες Ε & Α θα πρέπει να τηρούν τις θεμελιώδεις αρχές δεοντολογίας που ισχύουν για το έβδομο πρόγραμμα πλαίσιο.
            
         
               (14)
            
            
               Τα ιδρυτικά μέλη της κοινής επιχείρησης ARTEMIS θα πρέπει να είναι η Κοινότητα, η Αυστρία, το Βέλγιο, η Γαλλία, η Γερμανία, η Δανία, η Ελλάδα, η Εσθονία, το Ηνωμένο Βασίλειο, η Ιρλανδία, η Ισπανία, η Ιταλία, οι Κάτω Χώρες, η Ουγγαρία, η Πορτογαλία, η Ρουμανία, η Σλοβενία, η Σουηδία, η Φινλανδία, και η ARTEMISIA, ένωση που εκπροσωπεί εταιρείες και άλλους οργανισμούς Ε & Α που δραστηριοποιούνται στον τομέα των ενσωματωμένων συστημάτων υπολογιστών στην Ευρώπη. Η κοινή επιχείρηση ARTEMIS θα πρέπει να είναι ανοιχτή στην προσχώρηση νέων μελών.
            
         
               (15)
            
            
               Οι κανόνες οργάνωσης και λειτουργίας της κοινής επιχείρησης ARTEMIS θα πρέπει να καθορίζονται στο καταστατικό της κοινής επιχείρησης ARTEMIS ως μέρος του παρόντος κανονισμού.
            
         
               (16)
            
            
               Η ARTEMISIA έχει υπογράψει επιστολή δέσμευσης για συνεισφορά στη σύσταση και υλοποίηση της κοινής επιχείρησης ARTEMIS.
            
         
               (17)
            
            
               Τα έργα θα πρέπει να χρηματοδοτούνται από τις οικονομικές συνεισφορές της Κοινότητας και των κρατών μελών της ARTEMIS, καθώς και από συνεισφορές σε είδος από οργανισμούς έρευνας και ανάπτυξης που συμμετέχουν στα έργα της κοινής επιχείρησης ARTEMIS.
               Ενδέχεται να υπάρχουν και άλλες δυνατότητες χρηματοδότησης, μεταξύ άλλων από την Ευρωπαϊκή Τράπεζα Επενδύσεων (ΕΤΕπ), ιδίως μέσω της χρηματοδοτικής διευκόλυνσης καταμερισμού των κινδύνων που έχει αναπτυχθεί από κοινού με την ΕΤΕπ και την Επιτροπή σύμφωνα με το παράρτημα ΙΙΙ της απόφασης 2006/971/ΕΚ.
            
         
               (18)
            
            
               Η δημόσια χρηματοδότηση για τις δραστηριότητες Ε & Α, έπειτα από προκήρυξη ανοικτών διαγωνισμών για την υποβολή προτάσεων από την κοινή επιχείρηση ARTEMIS, θα πρέπει να αποτελείται από εθνικές χρηματοδοτικές συνεισφορές των κρατών μελών της ARTEMIS και από χρηματοδοτική συνεισφορά της κοινής επιχείρησης ARTEMIS. Η χρηματοδοτική συνεισφορά της κοινής επιχείρησης ARTEMIS θα πρέπει να παρέχεται ως ποσοστό στις δαπάνες Ε & Α των συμμετεχόντων στα έργα. Το ποσοστό αυτό θα πρέπει να είναι ίδιο για όλους τους συμμετέχοντες σε έργα, σε οποιαδήποτε πρόσκληση υποβολής προτάσεων.
            
         
               (19)
            
            
               Κατά τη διάρκεια της λειτουργίας της κοινής επιχείρησης ARTEMIS, οι οργανισμοί Ε & Α που συμμετέχουν σε έργα παρέχουν πόρους που ισούνται ή υπερβαίνουν τη συνολική δημόσια χρηματοδότηση για τις δραστηριότητες Ε & Α.
            
         
               (20)
            
            
               Εφόσον πρέπει να εξασφαλιστούν σταθερές συνθήκες απασχόλησης και ισότιμης μεταχείρισης του προσωπικού, καθώς και προσέλκυσης ειδικευμένου επιστημονικού και τεχνικού προσωπικού υψηλού επιπέδου, ο κανονισμός υπηρεσιακής κατάστασης των υπαλλήλων και το καθεστώς που εφαρμόζεται επί του λοιπού προσωπικού των Ευρωπαϊκών Κοινοτήτων που θεσπίστηκε με τον κανονισμό (ΕΟΚ, Ευρατόμ, ΕΚΑΧ) αριθ. 259/68 του Συμβουλίου (5), θα πρέπει να εφαρμόζεται σε όλα τα μέλη του προσωπικού της κοινής επιχείρησης ARTEMIS.
            
         
               (21)
            
            
               Ως οργανισμός με νομική προσωπικότητα, η κοινή επιχείρηση ARTEMIS πρέπει να λογοδοτεί για τις πράξεις της. Αρμόδιο, κατά περίπτωση, για την επίλυση διαφορών που προκύπτουν από τις δραστηριότητες της κοινής επιχείρησης ARTEMIS είναι το Δικαστήριο.
            
         
               (22)
            
            
               Η Επιτροπή θα πρέπει να υποβάλλει, σε τακτά χρονικά διαστήματα, εκθέσεις προόδου της κοινής επιχείρησης ARTEMIS στο Ευρωπαϊκό Κοινοβούλιο και στο Συμβούλιο.
            
         
               (23)
            
            
               Η κοινή επιχείρηση ARTEMIS θα πρέπει να υιοθετήσει, σύμφωνα με τον κανονισμό (ΕΚ, Ευρατόμ) αριθ. 1605/2002 του Συμβουλίου, της 25ης Ιουνίου 2002, για τη θέσπιση του δημοσιονομικού κανονισμού που εφαρμόζεται στο γενικό προϋπολογισμό των Ευρωπαϊκών Κοινοτήτων (6) (εφεξής «δημοσιονομικός κανονισμός»), και με προηγούμενη συγκατάθεση της Επιτροπής, ειδικούς δημοσιονομικούς κανόνες οι οποίοι θα λαμβάνουν υπόψη τις ιδιαίτερες ανάγκες λειτουργίας της που προκύπτουν ιδίως από την ανάγκη συνδυασμού κοινοτικής και εθνικής χρηματοδότησης για την αποδοτική και έγκαιρη υποστήριξη δραστηριοτήτων Ε & Α. Προκειμένου να εξασφαλισθεί η εναρμονισμένη αντιμετώπιση των συμμετεχόντων στις ερευνητικές δραστηριότητες της κοινής επιχείρησης ARTEMIS και των συμμετεχόντων στις έμμεσες δράσεις του έβδομου προγράμματος πλαισίου, θα ήταν σκόπιμο ο φόρος προστιθέμενης αξίας να μη συνιστά δαπάνη επιλέξιμη για κοινοτική χρηματοδότηση, σύμφωνα με τον κανονισμό (ΕΚ) αριθ. 1906/2006 του Ευρωπαϊκού Κοινοβουλίου και του Συμβουλίου, της 18ης Δεκεμβρίου 2006, με τον οποίο καθορίζονται οι κανόνες συμμετοχής επιχειρήσεων, ερευνητικών κέντρων και πανεπιστημίων στις δράσεις που αναλαμβάνονται βάσει του έβδομου προγράμματος πλαισίου και οι κανόνες διάδοσης των ερευνητικών αποτελεσμάτων (2007-2013) (7).
            
         
               (24)
            
            
               Θα πρέπει να λαμβάνονται κατάλληλα μέτρα για την πρόληψη παρατυπιών και περιπτώσεων απάτης και να κινούνται οι αναγκαίες διαδικασίες για την ανάκτηση απολεσθέντων, αχρεωστήτως καταβληθέντων ή κακώς χρησιμοποιηθέντων κονδυλίων, σύμφωνα με τις διατάξεις του κανονισμού (ΕΚ, Ευρατόμ) αριθ. 2988/95 του Συμβουλίου, της 18ης Δεκεμβρίου 1995, σχετικά με την προστασία των οικονομικών συμφερόντων των Ευρωπαϊκών Κοινοτήτων (8), του κανονισμού (Ευρατόμ, ΕΚ) αριθ. 2185/96 του Συμβουλίου, της 11ης Νοεμβρίου 1996, σχετικά με τους ελέγχους και εξακριβώσεις που διεξάγει επιτοπίως η Επιτροπή με σκοπό την προστασία των οικονομικών συμφερόντων των Ευρωπαϊκών Κοινοτήτων από απάτες και λοιπές παρατυπίες (9), και του κανονισμού (ΕΚ) αριθ. 1073/1999 του Ευρωπαϊκού Κοινοβουλίου και του Συμβουλίου, της 25ης Μαΐου 1999, σχετικά με τις έρευνες που πραγματοποιούνται από την Ευρωπαϊκή υπηρεσία καταπολέμησης της απάτης (OLAF) (10).
            
         
               (25)
            
            
               Η ακολουθητέα πολιτική για τα δικαιώματα διανοητικής ιδιοκτησίας της κοινής επιχείρησης ARTEMIS θα πρέπει να προωθεί τη δημιουργία και την αξιοποίηση των γνώσεων.
            
         
               (26)
            
            
               Προκειμένου να διευκολυνθεί η σύσταση της κοινής επιχείρησης ARTEMIS, η Επιτροπή θα πρέπει να είναι υπεύθυνη για την ίδρυση και την έναρξη λειτουργίας της μέχρις ότου αποκτήσει λειτουργική ικανότητα εκτέλεσης του προϋπολογισμού της.
            
         
               (27)
            
            
               Δεδομένου ότι στόχος του παρόντος κανονισμού, συγκεκριμένα η σύσταση της κοινής επιχείρησης ARTEMIS, δεν μπορεί να επιτευχθεί σε ικανοποιητικό βαθμό από τα κράτη μέλη λόγω του υπερεθνικού χαρακτήρα των υπόψη μεγάλων ερευνητικών προκλήσεων, ο οποίος απαιτεί τη συγκέντρωση συμπληρωματικών γνώσεων και χρηματοοικονομικών πόρων από διάφορους τομείς, κλάδους και χώρες και, ως εκ τούτου, μπορεί να επιτευχθεί καλύτερα σε κοινοτικό επίπεδο, η Κοινότητα δύναται να θεσπίσει μέτρα σύμφωνα με την αρχή της επικουρικότητας του άρθρου 5 της συνθήκης. Σύμφωνα με την αρχή της αναλογικότητας του ίδιου άρθρου, ο παρών κανονισμός δεν υπερβαίνει τα αναγκαία για την επίτευξη αυτού του στόχου όρια,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Σύσταση κοινής επιχείρησης
   1.   Για την υλοποίηση των κοινών τεχνολογικών πρωτοβουλιών (ΚΤΠ) στα ενσωματωμένα συστήματα υπολογιστών, συστήνεται κοινή επιχείρηση υπό την έννοια του άρθρου 171 της συνθήκης, καλούμενη εφεξής «κοινή επιχείρηση ARTEMIS» για το χρονικό διάστημα έως τις 31 Δεκεμβρίου 2017.
   2.   Η έδρα της κοινής επιχείρησης ARTEMIS βρίσκεται στις Βρυξέλλες (Βέλγιο).
   Άρθρο 2
   Στόχοι
   Η κοινή επιχείρηση ARTEMIS συμβάλλει στην υλοποίηση του έβδομου προγράμματος πλαισίου και στον θεματικό τομέα «Τεχνολογίες πληροφοριών και επικοινωνιών» του ειδικού προγράμματος «Συνεργασία». Ειδικότερα:
   
               α)
            
            
               καθορίζει και εφαρμόζει «θεματολόγιο έρευνας» για την ανάπτυξη νέων τεχνολογιών για ενσωματωμένα συστήματα υπολογιστών σε διάφορους τομείς εφαρμογής, ώστε να ενισχυθεί η ευρωπαϊκή ανταγωνιστικότητα και αειφορία και να καταστεί δυνατή η εμφάνιση νέων αγορών και εφαρμογών στην κοινωνία. Οι δραστηριότητες για την υλοποίηση του θεματολογίου έρευνας καλούνται εφεξής «δραστηριότητες Ε & Α»·
            
         
               β)
            
            
               υποστηρίζει την υλοποίηση δραστηριοτήτων Ε & Α, ιδίως με τη χορήγηση χρηματοδότησης σε συμμετέχοντες σε επιλεγμένα έργα έπειτα από προκήρυξη ανοικτού διαγωνισμού·
            
         
               γ)
            
            
               προωθεί σύμπραξη δημόσιου-ιδιωτικού τομέα που στοχεύει στην κινητοποίηση και ομαδοποίηση κοινοτικών, εθνικών και ιδιωτικών προσπαθειών για την αύξηση των συνολικών επενδύσεων Ε & Α στον τομέα των ενσωματωμένων συστημάτων υπολογιστών, και ενισχύει τη συνεργασία μεταξύ δημόσιου και ιδιωτικού τομέα·
            
         
               δ)
            
            
               επιτυγχάνει συνέργεια και συντονισμό των ευρωπαϊκών προσπαθειών Ε & Α στον τομέα των ενσωματωμένων συστημάτων υπολογιστών, καθώς και, όταν δημιουργείται προστιθέμενη αξία, τη σταδιακή ολοκλήρωση στην κοινή επιχείρηση ARTEMIS των συναφών με τον εν λόγω τομέα δραστηριοτήτων, οι οποίες επί του παρόντος υλοποιούνται μέσω διακυβερνητικών μηχανισμών Ε & Α (EUREKA)·
            
         
               ε)
            
            
               προωθεί τη συμμετοχή των ΜΜΕ στις δραστηριότητές της σύμφωνα με τους στόχους του έβδομου προγράμματος πλαισίου.
            
         Άρθρο 3
   Νομικό καθεστώς
   Η κοινή επιχείρηση ARTEMIS είναι κοινοτικός οργανισμός και διαθέτει νομική προσωπικότητα. Σε όλα τα κράτη μέλη της Ευρωπαϊκής Κοινότητας έχει την ευρύτερη δυνατή νομική ικανότητα που αναγνωρίζεται στα νομικά πρόσωπα από τις νομοθεσίες των κρατών αυτών. Μπορεί, ιδίως, να αποκτά ή να διαθέτει ακίνητη και κινητή περιουσία και να παρίσταται ενώπιον δικαστηρίου.
   Άρθρο 4
   Καταστατικό
   Το καταστατικό της κοινής επιχείρησης ARTEMIS, ως έχει στο παράρτημα, αποτελεί αναπόσπαστο τμήμα του παρόντος κανονισμού και εγκρίνεται ομού.
   Άρθρο 5
   Κοινοτική συνεισφορά
   1.   Η μέγιστη κοινοτική συνεισφορά στην κοινή επιχείρηση ARTEMIS, που καλύπτει τις τρέχουσες δαπάνες και τις δραστηριότητες Ε & Α, ανέρχεται σε 420 εκατ. ευρώ, τα οποία καταβάλλονται από τις πιστώσεις του γενικού προϋπολογισμού της Ευρωπαϊκής Ένωσης που χορηγούνται στο θεματικό τομέα «Τεχνολογίες πληροφοριών και επικοινωνιών» του ειδικού προγράμματος «Συνεργασία» σύμφωνα με το άρθρο 54 παράγραφος 2 στοιχείο β).
   2.   Οι λεπτομερείς όροι για την κοινοτική χρηματοδοτική συνεισφορά καθορίζονται μέσω γενικής συμφωνίας και ετήσιων χρηματοδοτικών συμφωνιών που συνάπτονται μεταξύ της Επιτροπής, για λογαριασμό της Κοινότητας, και της κοινής επιχείρησης ARTEMIS.
   3.   Η κοινοτική συνεισφορά στην κοινή επιχείρηση ARTEMIS που χρησιμοποιείται για χρηματοδότηση των έργων κατανέμεται έπειτα από προκήρυξη ανοικτού διαγωνισμού.
   Άρθρο 6
   Δημοσιονομικοί κανόνες
   1.   Η κοινή επιχείρηση ARTEMIS θεσπίζει ειδικούς δημοσιονομικούς κανόνες σύμφωνα με το άρθρο 185 παράγραφος 1 του δημοσιονομικού κανονισμού. Μπορούν να αποκλίνουν από τους κανόνες του κανονισμού (ΕΚ, Ευρατόμ) αριθ. 2343/2002 της Επιτροπής, της 19ης Νοεμβρίου 2002, για τη θέσπιση δημοσιονομικού κανονισμού πλαισίου για τους κοινοτικούς οργανισμούς του άρθρου 185 του δημοσιονομικού κανονισμού (11), εφόσον τούτο απαιτείται από τις ειδικές επιχειρησιακές ανάγκες της κοινής επιχείρησης ARTEMIS και υπό την προϋπόθεση προηγούμενης συναίνεσης της Επιτροπής.
   2.   Η κοινή επιχείρηση ARTEMIS έχει δική της δυνατότητα εσωτερικού ελέγχου.
   Άρθρο 7
   Προσωπικό
   1.   Για το προσωπικό και για τον εκτελεστικό διευθυντή της κοινής επιχείρησης ARTEMIS ισχύουν οι αρχές του κανονισμού υπηρεσιακής κατάστασης των υπαλλήλων των Ευρωπαϊκών Κοινοτήτων και του καθεστώτος που εφαρμόζεται επί του λοιπού προσωπικού των Ευρωπαϊκών Κοινοτήτων, καθώς και οι κανόνες που θεσπίζουν από κοινού τα θεσμικά όργανα των Ευρωπαϊκών Κοινοτήτων για την εφαρμογή του ως άνω κανονισμού και καθεστώτος.
   2.   Υπό την επιφύλαξη της παραγράφου 3 του παρόντος άρθρου και του άρθρου 7 παράγραφος 2 του καταστατικού, η κοινή επιχείρηση ARTEMIS ασκεί τις εξουσίες που ανατίθενται στην αρμόδια για τους διορισμούς αρχή από τον κανονισμό υπηρεσιακής κατάστασης των υπαλλήλων των Ευρωπαϊκών Κοινοτήτων και στην αρμόδια για τη σύναψη συμβάσεων αρχή από το καθεστώς που εφαρμόζεται επί του λοιπού προσωπικού των Ευρωπαϊκών Κοινοτήτων.
   3.   Το διοικητικό συμβούλιο λαμβάνει, σε συμφωνία με την Επιτροπή, τα απαραίτητα μέτρα εφαρμογής που προβλέπει το άρθρο 110 του κανονισμού υπηρεσιακής κατάστασης των υπαλλήλων των Ευρωπαϊκών Κοινοτήτων και του καθεστώτος που εφαρμόζεται επί του λοιπού προσωπικού των Ευρωπαϊκών Κοινοτήτων.
   4.   Οι πόροι σε προσωπικό καθορίζονται στον πίνακα προσωπικού της κοινής επιχείρησης ARTEMIS που περιλαμβάνεται στον ετήσιο προϋπολογισμό της.
   5.   Το προσωπικό της κοινής επιχείρησης ARTEMIS αποτελείται από έκτακτους και συμβασιούχους υπαλλήλους προσλαμβανόμενους με σύμβαση ορισμένης διάρκειας η οποία ανανεώνεται μόνον άπαξ για ορισμένη διάρκεια. Το συνολικό διάστημα της πρόσληψης δεν υπερβαίνει τα επτά έτη και σε καμία περίπτωση δεν υπερβαίνει τη διάρκεια της κοινής επιχείρησης.
   6.   Όλες οι δαπάνες που αφορούν το προσωπικό βαρύνουν την κοινή επιχείρηση ARTEMIS.
   7.   Η κοινή επιχείρηση ARTEMIS μπορεί να θεσπίζει διατάξεις ώστε να επιτρέπει την απασχόληση εμπειρογνωμόνων με απόσπαση.
   Άρθρο 8
   Προνόμια και ασυλίες
   Το πρωτόκολλο περί προνομίων και ασυλιών των Ευρωπαϊκών Κοινοτήτων εφαρμόζεται στην κοινή επιχείρηση ARTEMIS και στο προσωπικό της.
   Άρθρο 9
   Ευθύνη
   1.   Η συμβατική ευθύνη της κοινής επιχείρησης ARTEMIS διέπεται από τις σχετικές συμβατικές διατάξεις και από το δίκαιο που εφαρμόζεται στην εκάστοτε συμφωνία ή στις εκάστοτε συμβάσεις.
   2.   Σε περίπτωση εξωσυμβατικής ευθύνης, η κοινή επιχείρηση ARTEMIS αποκαθιστά, σύμφωνα με τις κοινές γενικές αρχές των νομοθεσιών των κρατών μελών, τυχόν ζημίες που προκαλεί το προσωπικό της κατά την εκτέλεση των καθηκόντων του.
   3.   Τυχόν πληρωμές εκ μέρους της κοινής επιχείρησης ARTEMIS συνεπεία της αναφερόμενης στις παραγράφους 1 και 2 ευθύνης, καθώς και τα εξ αυτής έξοδα και δαπάνες, θεωρούνται ως δαπάνες της κοινής επιχείρησης ARTEMIS και καλύπτονται από τους πόρους της.
   4.   Η κοινή επιχείρηση ARTEMIS είναι ο μόνος υπεύθυνος για την εκπλήρωση των υποχρεώσεών της.
   Άρθρο 10
   Αρμοδιότητα του Δικαστηρίου και εφαρμοστέα νομοθεσία
   1.   Το Δικαστήριο έχει αρμοδιότητα να αποφαίνεται:
   
               α)
            
            
               επί οποιασδήποτε διαφοράς μεταξύ των μελών, η οποία αναφέρεται στο αντικείμενο του παρόντος κανονισμού ή/και στο καταστατικό στο οποίο αναφέρεται το άρθρο 4·
            
         
               β)
            
            
               δυνάμει οποιασδήποτε ρήτρας διαιτησίας που περιλαμβάνεται σε συμφωνίες και συμβάσεις που συνάπτονται από την κοινή επιχείρηση ARTEMIS·
            
         
               γ)
            
            
               επί προσφυγών που ασκούνται κατά της κοινής επιχείρησης ARTEMIS, περιλαμβανομένων των αποφάσεων των οργάνων της, υπό τους όρους των άρθρων 230 και 232 της συνθήκης·
            
         
               δ)
            
            
               επί διαφορών που αναφέρονται σε αποζημιώσεις για ζημίες που προκαλεί το προσωπικό της κοινής επιχείρησης ARTEMIS κατά την εκτέλεση των καθηκόντων του.
            
         2.   Για κάθε θέμα που δεν καλύπτεται από τον παρόντα κανονισμό ή από άλλες κοινοτικές νομοθετικές πράξεις εφαρμόζεται η νομοθεσία του κράτους όπου εδρεύει η κοινή επιχείρηση ARTEMIS.
   Άρθρο 11
   Υποβολή εκθέσεων, αξιολόγηση και απαλλαγή
   1.   Η Επιτροπή υποβάλλει στο Ευρωπαϊκό Κοινοβούλιο και το Συμβούλιο ετήσια έκθεση σχετική με την πρόοδο της κοινής επιχείρησης ARTEMIS. Η έκθεση περιέχει τις λεπτομέρειες της εφαρμογής των ΚΤΠ στον τομέα των ενσωματωμένων συστημάτων υπολογιστών, μεταξύ άλλων τον αριθμό των προτάσεων που υποβάλλονται, τον αριθμό των προτάσεων που επιλέγονται για χρηματοδότηση, το είδος των συμμετεχόντων, περιλαμβανομένων των ΜΜΕ, καθώς και στατιστικά στοιχεία ανά χώρα.
   2.   Έως τις 31 Δεκεμβρίου 2010, καθώς και έως τις 31 Δεκεμβρίου 2013, η Επιτροπή, επικουρούμενη από ανεξάρτητους εμπειρογνώμονες, διενεργεί ενδιάμεση αξιολόγηση της κοινής επιχείρησης ARTEMIS σύμφωνα με τους όρους εντολής που θα θεσπισθούν κατόπιν διαβούλευσης με την κοινή επιχείρηση ARTEMIS. Οι εν λόγω αξιολογήσεις αφορούν την ποιότητα και την αποτελεσματικότητα της κοινής επιχείρησης ARTEMIS, καθώς και την πρόοδο προς την κατεύθυνση των στόχων που έχουν οριστεί. Η Επιτροπή ανακοινώνει στο Ευρωπαϊκό Κοινοβούλιο και το Συμβούλιο τα συμπεράσματα των αξιολογήσεων, συνοδευόμενα από τις παρατηρήσεις της και, εφόσον απαιτείται, τις προτάσεις της για τροποποίηση του παρόντος κανονισμού, περιλαμβανομένης της πιθανής πρόωρης λήξης της κοινής επιχείρησης.
   3.   Το αργότερο έξι μήνες από τη λήξη της κοινής επιχείρησης, η Επιτροπή, επικουρούμενη από ανεξάρτητους εμπειρογνώμονες, διεξάγει τελική αξιολόγηση της κοινής επιχείρησης ARTEMIS. Τα αποτελέσματα της τελικής αξιολόγησης υποβάλλονται στο Ευρωπαϊκό Κοινοβούλιο και το Συμβούλιο.
   4.   Απαλλαγή ως προς την εκτέλεση του προϋπολογισμού της κοινής επιχείρησης ARTEMIS δίδεται από το Ευρωπαϊκό Κοινοβούλιο, έπειτα από σύσταση του Συμβουλίου, βάσει της διαδικασίας που ορίζεται στους προβλεπόμενους στο άρθρο 6 δημοσιονομικούς κανόνες της κοινής επιχείρησης ARTEMIS.
   Άρθρο 12
   Προστασία των οικονομικών συμφερόντων των μελών και μέτρα για την καταπολέμηση της απάτης
   1.   Η κοινή επιχείρηση ARTEMIS εξασφαλίζει ότι τα οικονομικά συμφέροντα των μελών της προστατεύονται επαρκώς, μέσω της διεξαγωγής ή ανάθεσης κατάλληλων εσωτερικών και εξωτερικών ελέγχων.
   2.   Σε περίπτωση παρατυπιών, τα μέλη της κοινής επιχείρησης ARTEMIS διατηρούν το δικαίωμα ανάκτησης αχρεωστήτως καταβληθέντων ποσών, περιλαμβανομένης της μείωσης ή της αναστολής καταβολής επόμενων συνεισφορών στην κοινή επιχείρηση ARTEMIS.
   3.   Για την καταπολέμηση της απάτης, της διαφθοράς και άλλων παράνομων πράξεων, εφαρμόζονται οι διατάξεις του κανονισμού (ΕΚ) αριθ. 1073/1999.
   4.   Η κοινή επιχείρηση ARTEMIS διενεργεί επιτόπιους και οικονομικούς ελέγχους μεταξύ των αποδεκτών της δημόσιας χρηματοδότησης της κοινής επιχείρησης ARTEMIS. Οι εν λόγω έλεγχοι μπορούν να πραγματοποιούνται είτε απευθείας από την κοινή επιχείρηση ARTEMIS είτε από κράτη μέλη της ARTEMIS για λογαριασμό της. Τα κράτη μέλη της ARTEMIS μπορούν, εφόσον το κρίνουν απαραίτητο, να διενεργούν άλλους ελέγχους, λογιστικής ή άλλης φύσεως, στους αποδέκτες της εθνικής τους χρηματοδότησης και ανακοινώνουν τα αποτελέσματα στην κοινή επιχείρηση ARTEMIS.
   5.   Η Επιτροπή ή/και το Ελεγκτικό Συνέδριο μπορούν να διενεργούν, εφόσον είναι αναγκαίο, επιτόπιους ελέγχους στους αποδέκτες της χρηματοδότησης της κοινής επιχείρησης ARTEMIS και στους υπαλλήλους που είναι αρμόδιοι για τη χορήγησή της. Προς τούτο, η κοινή επιχείρηση ARTEMIS εξασφαλίζει ότι οι συμφωνίες ή οι συμβάσεις επιχορήγησης προβλέπουν το δικαίωμα της Επιτροπής ή/και του Ελεγκτικού Συνεδρίου να διεξάγουν τους ενδεδειγμένους ελέγχους και, σε περίπτωση διαπίστωσης παρατυπιών, να επιβάλλουν αποτρεπτικές και αναλογικές κυρώσεις.
   6.   Η Ευρωπαϊκή υπηρεσία καταπολέμησης της απάτης (OLAF), που συγκροτήθηκε με την απόφαση 1999/352/ΕΚ, ΕΚΑΧ, Ευρατόμ της Επιτροπής (12), διαθέτει τις ίδιες εξουσίες όσον αφορά την κοινή επιχείρηση ARTEMIS και τα μέλη του προσωπικού της όπως εκείνες που διαθέτει ως προς τις υπηρεσίες της Επιτροπής. Η κοινή επιχείρηση ARTEMIS, μετά τη σύστασή της, προσχωρεί στη διοργανική συμφωνία της 25ης Μαΐου 1999 μεταξύ του Ευρωπαϊκού Κοινοβουλίου, του Συμβουλίου και της Επιτροπής όσον αφορά τις εσωτερικές έρευνες εκ μέρους της OLAF (13). Η κοινή επιχείρηση ARTEMIS θεσπίζει τα απαραίτητα μέτρα για τη διευκόλυνση των εσωτερικών ερευνών που διεξάγει η OLAF.
   Άρθρο 13
   Τήρηση του απορρήτου
   Με την επιφύλαξη του άρθρου 14, η κοινή επιχείρηση ARTEMIS εξασφαλίζει την προστασία των ευαίσθητων πληροφοριών, η κοινολόγηση των οποίων θα μπορούσε να βλάψει τα συμφέροντα των μελών της ή των συμμετεχόντων σε έργα.
   Άρθρο 14
   Διαφάνεια
   1.   Ο κανονισμός (ΕΚ) αριθ. 1049/2001 του Ευρωπαϊκού Κοινοβουλίου και του Συμβουλίου, της 30ής Μαΐου 2001, σχετικά με την πρόσβαση του κοινού στα έγγραφα του Ευρωπαϊκού Κοινοβουλίου, του Συμβουλίου και της Επιτροπής (14), εφαρμόζεται στα έγγραφα που κατέχει η κοινή επιχείρηση ARTEMIS.
   2.   Η κοινή επιχείρηση ARTEMIS υιοθετεί τις πρακτικές λεπτομέρειες εφαρμογής του κανονισμού (ΕΚ) αριθ. 1049/2001 έως τις 7 Αυγούστου 2008.
   3.   Οι αποφάσεις που λαμβάνει η κοινή επιχείρηση ARTEMIS δυνάμει του άρθρου 8 του κανονισμού (ΕΚ) αριθ. 1049/2001 δύνανται να αποτελέσουν αντικείμενο καταγγελίας στο Διαμεσολαβητή ή προσφυγής στο Δικαστήριο, σύμφωνα με τους όρους των άρθρων 195 και 230 της συνθήκης ΕΚ αντιστοίχως.
   Άρθρο 15
   Διανοητική ιδιοκτησία
   Οι κανόνες που διέπουν την προστασία και τη διάδοση ερευνητικών αποτελεσμάτων, βάσει του κανονισμού (ΕΚ) αριθ. 1906/2006, ορίζονται στο άρθρο 23 του καταστατικού.
   Άρθρο 16
   Προπαρασκευαστικές ενέργειες
   1.   Η Επιτροπή είναι υπεύθυνη για τη σύσταση και την αρχική λειτουργία της κοινής επιχείρησης ARTEMIS έως ότου η κοινή επιχείρηση ARTEMIS αποκτήσει τη λειτουργική ικανότητα εκτέλεσης του προϋπολογισμού της. Η Επιτροπή διενεργεί, σύμφωνα με το κοινοτικό δίκαιο, κάθε απαραίτητη ενέργεια σε συνεργασία με άλλα ιδρυτικά μέλη και με τη συμμετοχή των αρμόδιων φορέων.
   2.   Για το σκοπό αυτό, μέχρις ότου αναλάβει ο εκτελεστικός διευθυντής τα καθήκοντά του μετά το διορισμό του από το διοικητικό συμβούλιο σύμφωνα με το άρθρο 7 παράγραφος 2 του καταστατικού, η Επιτροπή μπορεί να διαθέσει περιορισμένο αριθμό υπαλλήλων της, μεταξύ άλλων και για την εκπλήρωση των καθηκόντων του εκτελεστικού διευθυντή, σε προσωρινή βάση.
   3.   Ο προσωρινός εκτελεστικός διευθυντής δύναται να εγκρίνει όλες τις πληρωμές που καλύπτονται από τις πιστώσεις οι οποίες προβλέπονται στον προϋπολογισμό της κοινής επιχείρησης ARTEMIS, αφ’ ης στιγμής αυτός εγκριθεί από το διοικητικό συμβούλιο, και δύναται να συνάπτει συμβάσεις, περιλαμβανομένων των συμβάσεων για την πρόσληψη προσωπικού μετά την έγκριση του πίνακα των υπαλλήλων της κοινής επιχείρησης ARTEMIS. Ο διατάκτης της Επιτροπής δύναται να εγκρίνει όλες τις πληρωμές που καλύπτονται από τις πιστώσεις που προβλέπονται στον προϋπολογισμό της κοινής επιχείρησης ARTEMIS.
   Άρθρο 17
   Στήριξη από τη φιλοξενούσα χώρα
   Μεταξύ της κοινής επιχείρησης ARTEMIS και του Βελγίου συνάπτεται συμφωνία φιλοξενίας όσον αφορά τη στέγαση σε γραφεία, τα προνόμια και τις ασυλίες και τη λοιπή στήριξη που θα προσφέρει το Βέλγιο στην κοινή επιχείρηση ARTEMIS.
   Άρθρο 18
   Έναρξη ισχύος
   Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 20 Δεκεμβρίου 2007.
      
         
            Για το Συμβούλιο
         
         
            Ο Πρόεδρος
         
         F. NUNES CORREIA
         
      
   
   
      (1)  Γνώμη της 24ης Οκτωβρίου 2007 (δεν έχει ακόμα δημοσιευθεί στην Επίσημη Εφημερίδα).
   
      (2)  ΕΕ L 412 της 30.12.2006, σ. 1.
   
      (3)  ΕΕ L 400 της 30.12.2006, σ. 86. Διορθωμένη έκδοση στην ΕΕ L 54 της 22.2.2007, σ. 30.
   
      (4)  http://ec.europa.eu/invest-in-research/action/2006_ahogroup_en.htm
   
      (5)  ΕΕ L 56 της 4.3.1968, σ. 1. Κανονισμός όπως τροποποιήθηκε τελευταία με τον κανονισμό (ΕΚ, Ευρατόμ) αριθ. 337/2007 (ΕΕ L 90 της 30.3.2007, σ. 1).
   
      (6)  ΕΕ L 248 της 16.9.2002, σ. 1. Κανονισμός όπως τροποποιήθηκε τελευταία με τον κανονισμό (ΕΚ, Ευρατόμ) αριθ. 1995/2006 (ΕΕ L 390 της 30.12.2006, σ. 1).
   
      (7)  ΕΕ L 391 της 30.12.2006, σ. 1.
   
      (8)  ΕΕ L 312 της 23.12.1995, σ. 1.
   
      (9)  ΕΕ L 292 της 15.11.1996, σ. 2.
   
      (10)  ΕΕ L 136 της 31.5.1999, σ. 1.
   
      (11)  ΕΕ L 357 της 31.12.2002, σ. 72.
   
      (12)  ΕΕ L 136 της 31.5.1999, σ. 20.
   
      (13)  ΕΕ L 136 της 31.5.1999, σ. 15.
   
      (14)  ΕΕ L 145 της 31.5.2001, σ. 43.
   
      ΠΑΡΑΡΤΗΜΑ
      ΚΑΤΑΣΤΑΤΙΚΟ ΤΗΣ ΚΟΙΝΗΣ ΕΠΙΧΕIΡΗΣΗΣ ARTEMIS
      Άρθρο 1
      Ορισμοί
      Για τους σκοπούς του παρόντος καταστατικού, ισχύουν οι ακόλουθοι ορισμοί:
      
                  α)
               
               
                  ως «έργο» νοείται έργο έρευνας ή/και ανάπτυξης που επιλέγεται από την κοινή επιχείρηση ARTEMIS έπειτα από προκήρυξη ανοικτού διαγωνισμού για την υποβολή προτάσεων που ακολούθως χρηματοδοτούνται μερικώς από την κοινή επιχείρηση ARTEMIS·
               
            
                  β)
               
               
                  ως «συνολική δαπάνη» νοούνται επιλέξιμες δαπάνες των έργων όπως ορίζονται από τις αντίστοιχες αρχές χρηματοδότησης που συνάπτουν τις συμφωνίες επιχορήγησης·
               
            
                  γ)
               
               
                  ως «τρέχουσες δαπάνες» νοούνται οι δαπάνες που είναι απαραίτητες για τη λειτουργία της κοινής επιχείρησης ARTEMIS εξαιρουμένης της χρηματοδότησης δραστηριοτήτων Ε & Α·
               
            
                  δ)
               
               
                  ως «συνδεδεμένη οντότητα» νοείται συνδεδεμένη οντότητα όπως ορίζεται στο άρθρο 2 του κανονισμού (ΕΚ) αριθ. 1906/2006.
               
            Άρθρο 2
      Καθήκοντα και δραστηριότητες
      Τα κύρια καθήκοντα και δραστηριότητες της κοινής επιχείρησης ARTEMIS είναι τα εξής:
      
                  α)
               
               
                  να εξασφαλίσει τη σύσταση και τη βιώσιμη διαχείριση των ΚΤΠ στα ενσωματωμένα συστήματα υπολογιστών·
               
            
                  β)
               
               
                  να καθορίσει και να επιφέρει οποιαδήποτε απαιτούμενη προσαρμογή στον πολυετή στρατηγικό σχεδιασμό, περιλαμβανομένου του θεματολογίου έρευνας στο οποίο αναφέρεται το άρθρο 19 παράγραφος 1·
               
            
                  γ)
               
               
                  να καθορίσει και να διεξαγάγει τα προβλεπόμενα στο άρθρο 19 παράγραφος 3 ετήσια προγράμματα υλοποίησης για την εκτέλεση του πολυετούς στρατηγικού σχεδιασμού στον οποίο αναφέρεται το άρθρο 19 παράγραφος 1·
               
            
                  δ)
               
               
                  να δρομολογήσει προσκλήσεις υποβολής προσφορών, να αξιολογήσει προτάσεις και να χορηγήσει χρηματοδότηση σε έργα που επιλέγονται μέσω ανοιχτών, διαφανών και αποτελεσματικών διαδικασιών, εντός των ορίων των διαθέσιμων πόρων·
               
            
                  ε)
               
               
                  να αναπτύξει στενή συνεργασία και να εξασφαλίσει τον συντονισμό με ευρωπαϊκές, ειδικότερα το έβδομο πρόγραμμα πλαίσιο, εθνικές και διακρατικές δραστηριότητες, καθώς και με οργανισμούς και ενδιαφερόμενους, που στοχεύουν στη δημιουργία γόνιμου εδάφους για την καινοτομία στην Ευρώπη και σε βελτιωμένη συνέργεια και αξιοποίηση των αποτελεσμάτων της Ε & Α στον τομέα των ενσωματωμένων συστημάτων υπολογιστών·
               
            
                  στ)
               
               
                  να παρακολουθεί την πρόοδο προς την κατεύθυνση επίτευξης των στόχων της κοινής επιχείρησης ARTEMIS·
               
            
                  ζ)
               
               
                  να αναλάβει την επικοινωνία και διάδοση των δραστηριοτήτων·
               
            
                  η)
               
               
                  να δημοσιεύει πληροφορίες σχετικά με τα έργα, περιλαμβανομένων των ονομάτων των συμμετεχόντων και του ποσού της χρηματοδοτικής συνεισφοράς της κοινής επιχείρησης ARTEMIS ανά συμμετέχοντα·
               
            
                  θ)
               
               
                  να διεξάγει οποιαδήποτε άλλη δραστηριότητα είναι απαραίτητη για την επίτευξη των αναφερομένων στο άρθρο 2 του κανονισμού στόχων.
               
            Άρθρο 3
      Μέλη
      1.   Τα ιδρυτικά μέλη της κοινής επιχείρησης ARTEMIS (εφεξής «ιδρυτικά μέλη») είναι:
      
                  α)
               
               
                  η Κοινότητα, εκπροσωπούμενη από την Επιτροπή·
               
            
                  β)
               
               
                  η Αυστρία, το Βέλγιο, η Γαλλία, η Γερμανία, η Δανία, η Ελλάδα, η Εσθονία, το Ηνωμένο Βασίλειο, η Ιρλανδία, η Ισπανία, η Ιταλία, οι Κάτω Χώρες, η Ουγγαρία, η Πορτογαλία, η Ρουμανία, η Σλοβενία, η Σουηδία, η Φινλανδία, και
               
            
                  γ)
               
               
                  μετά την αποδοχή του καταστατικού της κοινής επιχείρησης ARTEMIS, η ένωση ARTEMISIA (εφεξής «ARTEMISIA»), ένωση ολλανδικού δικαίου (αριθ. καταχώρισης 17201341), με έδρα το Εϊντχόβεν (Κάτω Χώρες), η οποία ενεργεί ως εκπρόσωπος εταιρειών και άλλων φορέων Ε & Α που δραστηριοποιούνται στον τομέα των ενσωματωμένων συστημάτων υπολογιστών στην Ευρώπη.
               
            2.   Υπό την προϋπόθεση ότι προσυπογράφουν τους στόχους του άρθρου 2 του κανονισμού και δέχονται να αναλάβουν όλες τις υποχρεώσεις του μέλους, περιλαμβανομένης της αποδοχής του καταστατικού της κοινής επιχείρησης ARTEMIS, οι ακόλουθες οντότητες μπορούν να γίνουν μέλη της κοινής επιχείρησης ARTEMIS:
      
                  α)
               
               
                  άλλα κράτη μέλη και οι συνδεδεμένες χώρες·
               
            
                  β)
               
               
                  κάθε άλλη χώρα (εφεξής «τρίτη χώρα») που ακολουθεί πολιτικές Ε & Α ή προγράμματα στον τομέα των ενσωματωμένων συστημάτων υπολογιστών·
               
            
                  γ)
               
               
                  κάθε άλλη νομική οντότητα που είναι σε θέση να πραγματοποιήσει σημαντική χρηματοδοτική συνεισφορά για την επίτευξη των στόχων της κοινής επιχείρησης ARTEMIS.
               
            3.   Τα ιδρυτικά μέλη και τα νέα μέλη στα οποία αναφέρεται η παράγραφος 2 καλούνται εφεξής «μέλη».
      4.   Τα κράτη μέλη και οι συνδεδεμένες χώρες μέλη της κοινής επιχείρησης ARTEMIS καλούνται εφεξής «κράτη μέλη της ARTEMIS». Κάθε κράτος μέλος της ARTEMIS διορίζει τον εκπρόσωπό του στα όργανα της κοινής επιχείρησης ARTEMIS και ορίζει την εθνική οντότητα ή τις οντότητες που είναι υπεύθυνες για την εκπλήρωση των υποχρεώσεών του όσον αφορά την υλοποίηση των δραστηριοτήτων της κοινής επιχείρησης ARTEMIS.
      5.   Τα κράτη μέλη της ARTEMIS και η Επιτροπή καλούνται εφεξής «δημόσιες αρχές» της κοινής επιχείρησης ARTEMIS.
      Άρθρο 4
      Προσχώρηση και τροποποίηση της ιδιότητας του μέλους
      1.   Κάθε νέα αίτηση για προσχώρηση στην κοινή επιχείρηση ARTEMIS απευθύνεται στο διοικητικό συμβούλιο σύμφωνα με το άρθρο 6 παράγραφος 2 στοιχείο α).
      2.   Κράτη μέλη ή συνδεδεμένες χώρες που δεν είναι ιδρυτικά μέλη της κοινής επιχείρησης ARTEMIS καθίστανται μέλη, γνωστοποιώντας στο διοικητικό συμβούλιο την εκ μέρους τους γραπτή αποδοχή του παρόντος καταστατικού καθώς και κάθε άλλης διάταξης που διέπει τη λειτουργία της κοινής επιχείρησης ARTEMIS.
      3.   Κάθε αίτηση προσχώρησης στην κοινή επιχείρηση ARTEMIS από τρίτες χώρες εξετάζεται από το διοικητικό συμβούλιο, το οποίο υποβάλλει σύσταση στην Επιτροπή. Η Επιτροπή μπορεί να διατυπώσει πρόταση τροποποίησης του παρόντος κανονισμού σχετικά με την προσχώρηση της τρίτης χώρας, υπό τον όρο επιτυχούς ολοκλήρωσης των διαπραγματεύσεων με την κοινή επιχείρηση ARTEMIS.
      4.   Οι αποφάσεις του διοικητικού συμβουλίου σχετικά με την προσχώρηση οποιασδήποτε άλλης νομικής οντότητας ή σχετικά με συστάσεις του διοικητικού συμβουλίου για την προσχώρηση τρίτων χωρών λαμβάνουν υπόψη τη σημασία και τη δυνητική προστιθέμενη αξία του υποψηφίου όσον αφορά την επίτευξη των στόχων της κοινής επιχείρησης ARTEMIS. Για κάθε νέα αίτηση προσχώρησης, η Επιτροπή παρέχει εγκαίρως πληροφοριακά στοιχεία στο Συμβούλιο σχετικά με την αξιολόγηση και, ενδεχομένως, σχετικά με την απόφαση του διοικητικού συμβουλίου.
      5.   Η ιδιότητα μέλους της κοινής επιχείρησης ARTEMIS δεν μεταβιβάζεται σε τρίτους, παρά μόνον κατόπιν συγκατάθεσης του διοικητικού συμβουλίου.
      6.   Κάθε μέλος μπορεί να αποχωρήσει από την κοινή επιχείρηση ARTEMIS. Η αποχώρηση καθίσταται οριστική και ανέκκλητη έξι μήνες έπειτα από την κοινοποίηση στα λοιπά μέλη, ύστερα από την οποία το πρώην μέλος απαλλάσσεται από κάθε υποχρέωση εκτός από όσες ήδη αναλήφθηκαν με αποφάσεις της κοινής επιχείρησης ARTEMIS, σύμφωνα με το εν λόγω καταστατικό, πριν από την αποχώρηση του μέλους.
      Άρθρο 5
      Όργανα της κοινής επιχείρησης ARTEMIS
      1.   Τα όργανα της κοινής επιχείρησης ARTEMIS είναι:
      
                  —
               
               
                  το διοικητικό συμβούλιο,
               
            
                  —
               
               
                  ο εκτελεστικός διευθυντής,
               
            
                  —
               
               
                  το συμβούλιο των δημόσιων αρχών,
               
            
                  —
               
               
                  η επιτροπή βιομηχανίας και έρευνας.
               
            2.   Σε περίπτωση που κάποιο συγκεκριμένο καθήκον δεν έχει ανατεθεί σε κανένα όργανο, αρμόδιο είναι το διοικητικό συμβούλιο.
      Άρθρο 6
      Διοικητικό συμβούλιο
      Σύνθεση, δικαιώματα ψήφου και διαδικασία λήψης αποφάσεων
      
                  α)
               
               
                  Το διοικητικό συμβούλιο αποτελείται από εκπροσώπους των μελών της κοινής επιχείρησης ARTEMIS και από τον πρόεδρο της επιτροπής βιομηχανίας και έρευνας.
               
            
                  β)
               
               
                  Κάθε μέλος της κοινής επιχείρησης ARTEMIS ορίζει τους εκπροσώπους του και τον επικεφαλής, ο οποίος διαθέτει τα δικαιώματα ψήφου του μέλους στο διοικητικό συμβούλιο. Ο πρόεδρος της επιτροπής βιομηχανίας και έρευνας δεν διαθέτει δικαίωμα ψήφου.
               
            
                  γ)
               
               
                  Τα δικαιώματα ψήφου της ARTEMISIA και των δημόσιων αρχών είναι ίσα και ανέρχονται συνολικά σε ποσοστό τουλάχιστον 90 % του συνόλου των ψήφων. Η αρχική κατανομή των δικαιωμάτων ψήφου είναι 50 % για την ARTEMISIA και 50 % για τις δημόσιες αρχές.
               
            
                  δ)
               
               
                  Η κατανομή των ψήφων για τις δημόσιες αρχές καθορίζεται ετησίως σε αναλογία με τα κεφάλαια που έχουν διαθέσει για έργα κατά τα δύο τελευταία οικονομικά έτη. Η Επιτροπή διαθέτει ποσοστό τουλάχιστον 10 % των ψήφων.
               
            
                  ε)
               
               
                  Για το πρώτο οικονομικό έτος, καθώς και για κάθε επόμενο οικονομικό έτος κατά το οποίο δύο ή λιγότερα κράτη μέλη της ARTEMIS έχουν διαθέσει δημόσιους πόρους σε έργα κατά τα προηγούμενα οικονομικά έτη, η Επιτροπή διαθέτει ένα τρίτο των ψήφων που αντιστοιχούν στις δημόσιες αρχές. Τα υπόλοιπα δύο τρίτα διανέμονται ισομερώς μεταξύ των κρατών μελών της ARTEMIS.
               
            
                  στ)
               
               
                  Δικαιώματα ψήφου για κάθε νέο μέλος που δεν είναι κράτος μέλος ή συνδεδεμένη χώρα, καθορίζονται από το διοικητικό συμβούλιο πριν από την προσχώρηση του εν λόγω μέλους στην κοινή επιχείρηση ARTEMIS.
               
            
                  ζ)
               
               
                  Οι αποφάσεις λαμβάνονται με πλειοψηφία τουλάχιστον 75 % του συνόλου των ψήφων εκτός εάν ρητώς δηλώνεται διαφορετικά στο παρόν καταστατικό.
               
            
                  η)
               
               
                  Οι εκπρόσωποι δεν είναι προσωπικά υπεύθυνοι για δράσεις που αναλαμβάνουν υπό την ιδιότητά τους ως εκπρόσωποι του διοικητικού συμβουλίου.
               
            Ρόλος και καθήκοντα
      Το διοικητικό συμβούλιο έχει τη συνολική ευθύνη για τη λειτουργία της κοινής επιχείρησης ARTEMIS και επιβλέπει την υλοποίηση των δραστηριοτήτων της.
      Το διοικητικό συμβούλιο ιδίως:
      
                  α)
               
               
                  αξιολογεί τις αιτήσεις προσχώρησης και αποφασίζει ή συνιστά αλλαγές στη σύνθεση των μελών σύμφωνα με το άρθρο 4·
               
            
                  β)
               
               
                  αποφασίζει σχετικά με τη διαγραφή οποιουδήποτε μέλους που δεν ανταποκρίνεται στις υποχρεώσεις του και δεν έχει επανορθώσει εντός εύλογης χρονικής περιόδου, η οποία καθορίζεται από τον εκτελεστικό διευθυντή, με την επιφύλαξη των διατάξεων της συνθήκης με τις οποίες εξασφαλίζεται η συμμόρφωση με το κοινοτικό δίκαιο·
               
            
                  γ)
               
               
                  θεσπίζει τους δημοσιονομικούς κανόνες της κοινής επιχείρησης ARTEMIS σύμφωνα με το άρθρο 6 του παρόντος κανονισμού·
               
            
                  δ)
               
               
                  εγκρίνει τις πρωτοβουλίες τροποποίησης του καταστατικού σύμφωνα με το άρθρο 24·
               
            
                  ε)
               
               
                  εγκρίνει τον πολυετή στρατηγικό σχεδιασμό περιλαμβανομένου του θεματολογίου έρευνας του άρθρου 19 παράγραφος 1·
               
            
                  στ)
               
               
                  επιβλέπει τη συνολική δραστηριότητα της κοινής επιχείρησης ARTEMIS·
               
            
                  ζ)
               
               
                  επιβλέπει την πρόοδο στην υλοποίηση του πολυετούς στρατηγικού σχεδιασμού του άρθρου 19 παράγραφος 1·
               
            
                  η)
               
               
                  εγκρίνει, σύμφωνα με το άρθρο 18 παράγραφος 4, το ετήσιο σχέδιο υλοποίησης και το ετήσιο σχέδιο προϋπολογισμού του άρθρου 19 παράγραφος 3, περιλαμβανομένου του πίνακα προσωπικού·
               
            
                  θ)
               
               
                  εγκρίνει την ετήσια έκθεση δραστηριοτήτων του άρθρου 19 παράγραφος 4 και τους ετήσιους λογαριασμούς, καθώς και τον ισολογισμό·
               
            
                  ι)
               
               
                  διορίζει, απολύει ή αντικαθιστά τον εκτελεστικό διευθυντή, παρέχει καθοδήγηση στον εκτελεστικό διευθυντή και παρακολουθεί τις επιδόσεις του·
               
            
                  ια)
               
               
                  συγκροτεί επιτροπές ή ομάδες εργασίας για τη διεξαγωγή συγκεκριμένων καθηκόντων κατά περίπτωση·
               
            
                  ιβ)
               
               
                  θεσπίζει τον εσωτερικό κανονισμό του σύμφωνα με την παράγραφο 3·
               
            
                  ιγ)
               
               
                  αναθέτει κάθε καθήκον που δεν έχει ανατεθεί συγκεκριμένα σε άλλο όργανο της κοινής επιχείρησης ARTEMIS·
               
            
                  ιδ)
               
               
                  θεσπίζει τις πρακτικές λεπτομέρειες εφαρμογής του κανονισμού (ΕΚ) αριθ. 1049/2001 όπως ορίζει το άρθρο 14 του παρόντος κανονισμού.
               
            Η Κοινότητα διατηρεί δικαίωμα βέτο για όλες τις αποφάσεις που αφορούν τη χρήση των χρηματοδοτικών συνεισφορών της, τις αποφάσεις σχετικά με τη διάλυση της κοινής επιχείρησης και τις αποφάσεις σχετικά με τα στοιχεία α), β), γ), ι), και ιδ).
      Εσωτερικός κανονισμός
      
                  α)
               
               
                  Το διοικητικό συμβούλιο συνεδριάζει τουλάχιστον δύο φορές ετησίως στην έδρα της κοινής επιχείρησης ARTEMIS.
               
            
                  β)
               
               
                  Οι συνεδριάσεις του διοικητικού συμβουλίου προεδρεύονται από τον πρόεδρο της επιτροπής βιομηχανίας και έρευνας.
               
            
                  γ)
               
               
                  O εκτελεστικός διευθυντής συμμετέχει στις συνεδριάσεις, εκτός εάν αποφασιστεί διαφορετικά από το διοικητικό συμβούλιο.
               
            
                  δ)
               
               
                  Έως ότου το διοικητικό συμβούλιο εγκρίνει τον εσωτερικό κανονισμό του, οι συνεδριάσεις του συγκαλούνται από την Επιτροπή.
               
            
                  ε)
               
               
                  Η απαρτία στο διοικητικό συμβούλιο συνίσταται στην παρουσία της Επιτροπής, της ARTEMISIA και εκπροσώπων τουλάχιστον τριών κρατών μελών της ARTEMIS.
               
            Άρθρο 7
      Εκτελεστικός διευθυντής
      1.   Ο εκτελεστικός διευθυντής είναι ο κύριος εκτελεστικός υπεύθυνος για την καθημερινή διαχείριση της κοινής επιχείρησης ARTEMIS σύμφωνα με τις αποφάσεις του διοικητικού συμβουλίου, καθώς και ο νομικός εκπρόσωπός της. Εκτελεί τα καθήκοντά του με πλήρη ανεξαρτησία και λογοδοτεί στο διοικητικό συμβούλιο. Ασκεί, έναντι του προσωπικού, τις αρμοδιότητες που αναφέρονται στο άρθρο 7 παράγραφος 2 του παρόντος κανονισμού.
      2.   Ο εκτελεστικός διευθυντής διορίζεται από το διοικητικό συμβούλιο για περίοδο τριών ετών ύστερα από πρόσκληση εκδήλωσης ενδιαφέροντος που δημοσιεύεται στην Επίσημη Εφημερίδα της Ευρωπαϊκής Ένωσης και σε άλλες περιοδικές εκδόσεις ή ιστοσελίδες του διαδικτύου προσβάσιμες από το κοινό. Έπειτα από αξιολόγηση των επιδόσεων του εκτελεστικού διευθυντή, μπορεί το διοικητικό συμβούλιο να παρατείνει τη θητεία του για περαιτέρω περίοδο που δεν θα υπερβαίνει τα τέσσερα έτη.
      3.   Ο ρόλος και τα καθήκοντα του εκτελεστικού διευθυντή είναι:
      
                  α)
               
               
                  να καταρτίζει το ετήσιο σχέδιο υλοποίησης του άρθρου 19 παράγραφος 3 και το ετήσιο σχέδιο προϋπολογισμού σε συνεργασία με την επιτροπή βιομηχανίας και έρευνας και να τα υποβάλει προς έγκριση στο διοικητικό συμβούλιο σύμφωνα με το άρθρο 18·
               
            
                  β)
               
               
                  να επιβλέπει τη διοργάνωση και εκτέλεση όλων των δραστηριοτήτων που απαιτούνται για την εκτέλεση του ετήσιου σχεδίου υλοποίησης στο πλαίσιο των κανόνων που ορίζει το παρόν καταστατικό και οι επακόλουθες αποφάσεις που εγκρίθηκαν από το διοικητικό συμβούλιο και από το συμβούλιο των δημόσιων αρχών·
               
            
                  γ)
               
               
                  να καταρτίζει την ετήσια έκθεση δραστηριοτήτων του άρθρου 19 παράγραφος 4 καθώς και τους ετήσιους λογαριασμούς και τον ισολογισμό του άρθρου 18 παράγραφος 5 και να τα υποβάλει προς έγκριση στο διοικητικό συμβούλιο·
               
            
                  δ)
               
               
                  να υποβάλλει στο διοικητικό συμβούλιο προτάσεις προς έγκριση σχετικά με την εσωτερική λειτουργία της κοινής επιχείρησης ARTEMIS·
               
            
                  ε)
               
               
                  να υποβάλλει στο συμβούλιο των δημόσιων αρχών προτάσεις προς έγκριση σχετικά με τους κανόνες διαδικασίας για προσκλήσεις υποβολής προσφορών που δρομολογεί η κοινή επιχείρηση ARTEMIS, συμπεριλαμβανομένης της διαδικασίας αξιολόγησης και επιλογής της σχετικής πρότασης έργου·
               
            
                  στ)
               
               
                  να διαχειρίζεται τη δρομολόγηση προσκλήσεων για υποβολή προτάσεων, τη διαδικασία αξιολόγησης και επιλογής προτάσεων έργων και τη διαπραγμάτευση συμφωνιών επιχορήγησης επιλεγμένων προτάσεων, καθώς και την επακόλουθη περιοδική επιτήρηση και παρακολούθηση έργων στο πλαίσιο της εντολής που της έχει δοθεί από το συμβούλιο των δημόσιων αρχών·
               
            
                  ζ)
               
               
                  να συνάπτει συμφωνίες επιχορήγησης για την υλοποίηση δραστηριοτήτων Ε & Α όπως αναφέρεται στα άρθρα 12 και 13, καθώς και τις απαραίτητες συμβάσεις εφοδιασμού για τη λειτουργία της κοινής επιχείρησης ARTEMIS όπως αναφέρεται στο άρθρο 20·
               
            
                  η)
               
               
                  να εγκρίνει όλες τις οφειλόμενες αμοιβές της κοινής επιχείρησης ARTEMIS·
               
            
                  θ)
               
               
                  να θεσπίζει και να εκτελεί τα απαραίτητα μέτρα και δράσεις για την αξιολόγηση της προόδου της κοινής επιχείρησης ARTEMIS προς την κατεύθυνση της επίτευξης των στόχων της, συμπεριλαμβανομένης ανεξάρτητης παρακολούθησης και ελέγχου για την αξιολόγηση της αποτελεσματικότητας και των επιδόσεων της κοινής επιχείρησης ARTEMIS·
               
            
                  ι)
               
               
                  να διοργανώνει ανασκόπηση έργων και τεχνικούς λογιστικούς ελέγχους για την αξιολόγηση αποτελεσμάτων Ε & Α και να υποβάλλει στο διοικητικό συμβούλιο εκθέσεις σχετικά με τα συνολικά αποτελέσματα·
               
            
                  ια)
               
               
                  να διεξάγει κατά περίπτωση οικονομικούς λογιστικούς ελέγχους, απευθείας ή μέσω των εθνικών δημόσιων αρχών, σχετικά με τους συμμετέχοντες στα έργα, σε συμμόρφωση προς τους δημοσιονομικούς κανόνες της κοινής επιχείρησης ARTEMIS·
               
            
                  ιβ)
               
               
                  να διαπραγματεύεται τους όρους προσχώρησης νέων μελών στην κοινή επιχείρηση ARTEMIS, για λογαριασμό και με την εντολή του διοικητικού συμβουλίου·
               
            
                  ιγ)
               
               
                  να διεξάγει οποιαδήποτε άλλη απαραίτητη δράση για την επιτυχή επίτευξη των στόχων της κοινής επιχείρησης ARTEMIS, οι οποίοι δεν προβλέπονται στο ετήσιο σχέδιο υλοποίησης του άρθρου 19 παράγραφος 3, εντός των ορίων και των όρων που έχει καθορίσει το διοικητικό συμβούλιο·
               
            
                  ιδ)
               
               
                  να συγκαλεί ή/και να οργανώνει συνεδριάσεις του διοικητικού συμβουλίου και του συμβουλίου των δημόσιων αρχών και να παρίσταται, κατά περίπτωση, στις εν λόγω συνεδριάσεις ως παρατηρητής·
               
            
                  ιε)
               
               
                  να παρέχει στο διοικητικό συμβούλιο κάθε πληροφορία που ζητεί·
               
            
                  ιστ)
               
               
                  να υποβάλλει στο διοικητικό συμβούλιο τις προτάσεις του σχετικά με την οργανωτική διάρθρωση της γραμματείας·
               
            
                  ιη)
               
               
                  να πραγματοποιεί εκτίμηση της επικινδυνότητας και ανάλυση διαχείρισης των κινδύνων και να προτείνει στο διοικητικό συμβούλιο κάθε απαραίτητη ασφάλιση για την κοινή επιχείρηση ARTEMIS ώστε αυτή να ανταποκριθεί στις υποχρεώσεις της.
               
            4.   Συνιστάται γραμματεία υπό την ευθύνη του εκτελεστικού διευθυντή για παροχή υποστήριξης στο σύνολο των καθηκόντων του, η οποία συμπεριλαμβάνει:
      
                  α)
               
               
                  γραμματειακή υποστήριξη στα όργανα της κοινής επιχείρησης ARTEMIS·
               
            
                  β)
               
               
                  επιχειρησιακή υποστήριξη για την αξιολόγηση προτάσεων και την εποπτεία έργων, η οποία περιλαμβάνει υποστήριξη για τη διοργάνωση προσκλήσεων υποβολής προτάσεων και ρυθμίσεων για ανασκόπηση έργων και τεχνικούς λογιστικούς ελέγχους·
               
            
                  γ)
               
               
                  καθιέρωση και διαχείριση κατάλληλου συστήματος εσωτερικού ελέγχου και λογιστικού συστήματος·
               
            
                  δ)
               
               
                  οικονομικά καθήκοντα, περιλαμβανομένων πληρωμών χρηματοδοτικών συνεισφορών από την κοινή επιχείρηση ARTEMIS σε συμμετέχοντες σε έργα·
               
            
                  ε)
               
               
                  υποστήριξη δραστηριοτήτων επικοινωνίας, όπως δημόσιες σχέσεις, δραστηριότητες δημοσιεύσεων και διάδοσης και διοργάνωση εκδηλώσεων·
               
            
                  στ)
               
               
                  διαχείριση προσκλήσεων διαγωνισμών για απαιτήσεις της κοινής επιχείρησης ARTEMIS σε προϊόντα/υπηρεσίες σύμφωνα με τους δημοσιονομικούς κανόνες της κοινής επιχείρησης ARTEMIS.
               
            5.   Καθήκοντα μη οικονομικού χαρακτήρα της γραμματείας μπορούν να ανατίθενται από την κοινή επιχείρηση ARTEMIS σε εξωτερικούς παρόχους υπηρεσιών. Οι σχετικές συμβάσεις συνάπτονται σύμφωνα με τις διατάξεις των δημοσιονομικών κανόνων της κοινής επιχείρησης ARTEMIS.
      Άρθρο 8
      Συμβούλιο των δημόσιων αρχών
      Σύνθεση, δικαιώματα ψήφου και διαδικασία λήψης αποφάσεων
      
                  α)
               
               
                  Το συμβούλιο των δημόσιων αρχών αποτελείται από εκπροσώπους των δημόσιων αρχών της κοινής επιχείρησης ARTEMIS.
               
            
                  β)
               
               
                  Κάθε δημόσια αρχή ορίζει τους εκπροσώπους της και τον επικεφαλής, ο οποίος διαθέτει τα δικαιώματα ψήφου στο συμβούλιο των δημόσιων αρχών.
               
            
                  γ)
               
               
                  Ένα τρίτο των δικαιωμάτων ψήφου στο συμβούλιο των δημόσιων αρχών καταχωρίζεται στην Κοινότητα, τα υπόλοιπα δύο τρίτα κατανέμονται στα λοιπά μέλη του συμβουλίου των δημόσιων αρχών σε ετήσια βάση κατ' αναλογία της χρηματοδοτικής τους συνεισφοράς στις δραστηριότητες της κοινής επιχείρησης ARTEMIS για το εν λόγω έτος, σύμφωνα με το άρθρο 11 παράγραφος 6 στοιχείο β) και με ανώτατο όριο για οποιοδήποτε μέλος ύψους 50 % των συνολικών ψήφων στο συμβούλιο των δημόσιων αρχών.
               
            
                  δ)
               
               
                  Εφόσον λιγότερα από τρία κράτη μέλη της ARTEMIS έχουν ανακοινώσει στον εκτελεστικό διευθυντή τη χρηματοδοτική συνεισφορά τους σύμφωνα με το άρθρο 11 παράγραφος 6 στοιχείο β), η Κοινότητα διατηρεί ένα τρίτο των ψήφων και τα υπόλοιπα δύο τρίτα κατανέμονται ισομερώς μεταξύ των κρατών μελών της ARTEMIS.
               
            
                  ε)
               
               
                  Οι αποφάσεις λαμβάνονται με ποσοστό τουλάχιστον 60 % του συνόλου των ψήφων.
               
            
                  στ)
               
               
                  Ο εκπρόσωπος της Κοινότητας διατηρεί δικαίωμα βέτο για όλα τα θέματα που αφορούν τη χρήση της συνεισφοράς της Κοινότητας στην κοινή επιχείρηση ARTEMIS.
               
            
                  ζ)
               
               
                  Κάθε κράτος μέλος ή χώρα συνδεδεμένη που δεν είναι μέλος της κοινής επιχείρησης ARTEMIS έχει δικαίωμα συμμετοχής στο συμβούλιο των δημόσιων αρχών με καθεστώς παρατηρητή. Τα κράτη αυτά λαμβάνουν όλα τα σχετικά έγγραφα του συμβουλίου των δημοσίων αρχών και έχουν τη δυνατότητα παροχής συμβουλών ως προς οιαδήποτε απόφαση του συμβουλίου των δημοσίων αρχών.
               
            Ρόλος και καθήκοντα
      Το συμβούλιο των δημόσιων αρχών:
      
                  α)
               
               
                  εξασφαλίζει ότι οι αρχές της δίκαιης μεταχείρισης και διαφάνειας εφαρμόζονται ορθά κατά την κατανομή δημόσιας χρηματοδότησης σε συμμετέχοντες σε έργα·
               
            
                  β)
               
               
                  συζητά και εγκρίνει το ετήσιο πρόγραμμα εργασιών του άρθρου 19 παράγραφος 2 έπειτα από προτάσεις της επιτροπής βιομηχανίας και έρευνας, περιλαμβανομένων των προϋπολογισμών που διατίθενται για προσκλήσεις υποβολής προτάσεων·
               
            
                  γ)
               
               
                  εγκρίνει τον κανονισμό διαδικασίας για προσκλήσεις υποβολής προτάσεων, αξιολόγηση και επιλογή προτάσεων, καθώς και για την παρακολούθηση των έργων·
               
            
                  δ)
               
               
                  έπειτα από πρόταση του εκπροσώπου της Κοινότητας, αποφασίζει σχετικά με τη χρηματοδοτική συνεισφορά της κοινής επιχείρησης ARTEMIS στον προϋπολογισμό των προσκλήσεων για υποβολή προτάσεων·
               
            
                  ε)
               
               
                  εγκρίνει το πεδίο και τη δρομολόγηση προσκλήσεων για υποβολή προτάσεων·
               
            
                  στ)
               
               
                  συμφωνεί και εγκρίνει την επιλογή προτάσεων έργων που θα λάβουν δημόσια χρηματοδότηση έπειτα από προσκλήσεις υποβολής προτάσεων·
               
            
                  ζ)
               
               
                  έπειτα από πρόταση του εκπροσώπου της Κοινότητας, αποφασίζει σχετικά με το ποσοστό της χρηματοδοτικής συνεισφοράς της κοινής επιχείρησης ARTEMIS που αναφέρεται στο άρθρο 13 παράγραφος 6 στοιχείο α) σε συμμετέχοντες σε έργα που προκύπτουν από προτάσεις υποβολής προτάσεων για κάθε έτος·
               
            
                  η)
               
               
                  εγκρίνει τον εσωτερικό κανονισμό του σύμφωνα με την παράγραφο 3.
               
            Εσωτερικός κανονισμός
      
                  α)
               
               
                  Το συμβούλιο των δημόσιων αρχών συνεδριάζει τουλάχιστον δύο φορές κατ' έτος, κατά κανόνα στην έδρα της κοινής επιχείρησης ARTEMIS.
               
            
                  β)
               
               
                  Το συμβούλιο των δημόσιων αρχών εκλέγει τον πρόεδρό του.
               
            
                  γ)
               
               
                  Έως ότου το συμβούλιο των δημόσιων αρχών εγκρίνει τον εσωτερικό κανονισμό του, οι συνεδριάσεις του συγκαλούνται από την Επιτροπή.
               
            
                  δ)
               
               
                  Η απαρτία στο συμβούλιο των δημόσιων αρχών συνίσταται στην παρουσία της Επιτροπής και εκπροσώπων τουλάχιστον τριών κρατών μελών της ARTEMIS.
               
            Άρθρο 9
      Επιτροπή βιομηχανίας και έρευνας
      Σύνθεση
      Η ARTEMISIA διορίζει τα μέλη της επιτροπής βιομηχανίας και έρευνας.
      Η επιτροπή βιομηχανίας και έρευνας αποτελείται από 25 μέλη κατ' ανώτατο όριο.
      Ρόλος και καθήκοντα
      Η επιτροπή βιομηχανίας και έρευνας:
      
                  α)
               
               
                  εκπονεί το σχέδιο του πολυετούς στρατηγικού σχεδιασμού του άρθρου 19 παράγραφος 1, περιλαμβανομένης της επεξεργασίας του περιεχομένου και της επικαιροποίησης του θεματολογίου έρευνας, και το υποβάλλει προς έγκριση στο διοικητικό συμβούλιο·
               
            
                  β)
               
               
                  καταρτίζει το σχέδιο του ετήσιου προγράμματος εργασιών του άρθρου 19 παράγραφος 2, περιλαμβανομένων των προτάσεων για το περιεχόμενο προσκλήσεων για υποβολή προτάσεων που θα δρομολογηθούν από την κοινή επιχείρηση ARTEMIS·
               
            
                  γ)
               
               
                  επεξεργάζεται προτάσεις αναφορικά με τη στρατηγική της κοινής επιχείρησης ARTEMIS στην τεχνολογία, την έρευνα και την καινοτομία·
               
            
                  δ)
               
               
                  επεξεργάζεται προτάσεις για δραστηριότητες που αφορούν τη δημιουργία ανοιχτών περιβαλλόντων καινοτομίας, την προώθηση της συμμετοχής ΜΜΕ, την εκπόνηση προτύπων με διαφανείς διαδικασίες και ανοιχτή συμμετοχή, τη διεθνή συνεργασία, τη διάδοση και τις δημόσιες σχέσεις·
               
            
                  ε)
               
               
                  συμβουλεύει τα λοιπά όργανα για κάθε θέμα που σχετίζεται με το σχεδιασμό και τη λειτουργία προγραμμάτων Ε & Α, την ενίσχυση συμπράξεων και την αποδέσμευση πόρων στην Ευρώπη με σκοπό την επίτευξη των στόχων της κοινής επιχείρησης ARTEMIS·
               
            
                  στ)
               
               
                  ορίζει, εφόσον απαιτηθεί, ομάδες εργασίας υπό το γενικό συντονισμό ενός ή περισσοτέρων μελών της επιτροπής βιομηχανίας και έρευνας για την επίτευξη των παραπάνω καθηκόντων·
               
            
                  ζ)
               
               
                  εγκρίνει τον εσωτερικό κανονισμό του σύμφωνα με την παράγραφο 3 του παρόντος άρθρου.
               
            Εσωτερικός κανονισμός
      
                  α)
               
               
                  Η επιτροπή βιομηχανίας και έρευνας συνεδριάζει τουλάχιστον δύο φορές το χρόνο.
               
            
                  β)
               
               
                  Η επιτροπή βιομηχανίας και έρευνας εκλέγει τον πρόεδρό της.
               
            
                  γ)
               
               
                  Έως ότου η επιτροπή βιομηχανίας και έρευνας εγκρίνει τον εσωτερικό κανονισμό της, οι συνεδριάσεις της συγκαλούνται από την ARTEMISIA.
               
            Άρθρο 10
      Καθήκοντα εσωτερικού ελέγχου
      Τα καθήκοντα που ανατίθενται στον εσωτερικό ελεγκτή της Επιτροπής βάσει του άρθρου 185 παράγραφος 3 του δημοσιονομικού κανονισμού εκτελούνται υπό την ευθύνη του διοικητικού συμβουλίου, το οποίο προνοεί καταλλήλως λαμβάνοντας υπόψη το μέγεθος και το πεδίο εφαρμογής της κοινής επιχείρησης ARTEMIS.
      Άρθρο 11
      Πηγές χρηματοδότησης
      1.   Οι δραστηριότητες της κοινής επιχείρησης ARTEMIS χρηματοδοτούνται από κοινού, με χρηματοδοτικές συνεισφορές σε τμηματικές καταβολές και συνεισφορές σε είδος των μελών της για την υποστήριξη των τρεχουσών δαπανών και των δραστηριοτήτων Ε & Α.
      2.   Το σύνολο των πόρων της κοινής επιχείρησης ARTEMIS αφιερώνεται στην προώθηση των στόχων που καθορίζονται στο άρθρο 2 του κανονισμού.
      3.   Οι πόροι της κοινής επιχείρησης ARTEMIS που είναι εγγεγραμμένοι στον προϋπολογισμό της αποτελούνται από:
      
                  α)
               
               
                  τις συνεισφορές των μελών στις τρέχουσες δαπάνες, εκτός των αναφερομένων στην παράγραφο 5 στοιχείο γ)·
               
            
                  β)
               
               
                  κοινοτική συνεισφορά για χρηματοδότηση των δραστηριοτήτων E & A·
               
            
                  γ)
               
               
                  κάθε έσοδο που αποφέρει η κοινή επιχείρηση ARTEMIS·
               
            
                  δ)
               
               
                  κάθε άλλη χρηματοδοτική συνεισφορά και πόρο.
               
            Κάθε τόκος που αποφέρουν οι συνεισφορές τις οποίες καταβάλλουν τα μέλη της λογίζεται έσοδο της κοινής επιχείρησης ARTEMIS.
      4.   Κάθε νομική οντότητα που δεν είναι μέλος μπορεί να συνεισφέρει, σε είδος ή σε χρήμα, στους πόρους της κοινής επιχείρησης ARTEMIS υπό τους όρους και προϋποθέσεις που διαπραγματεύεται ο εκτελεστικός διευθυντής για λογαριασμό και στο πλαίσιο της εντολής του διοικητικού συμβουλίου.
      5.   Τα μέλη της κοινής επιχείρησης ARTEMIS αναλαμβάνουν τις τρέχουσες δαπάνες της:
      
                  α)
               
               
                  η ARTEMISIA πραγματοποιεί συνεισφορά έως 20 εκατ. ευρώ ή έως ποσοστό 1 % της συνολικής δαπάνης όλων των έργων, αναλόγως του ποιο ποσό είναι μεγαλύτερο, εφόσον δεν υπερβαίνει τα 30 εκατ. ευρώ·
               
            
                  β)
               
               
                  η Κοινότητα πραγματοποιεί συνεισφορά έως 10 εκατ. ευρώ. Αν μέρος της συνεισφοράς αυτής δεν χρησιμοποιηθεί μπορεί να διατεθεί για δραστηριότητες E & A που προβλέπονται στην παράγραφο 6·
               
            
                  γ)
               
               
                  τα κράτη μέλη της ARTEMIS καταβάλλουν συνεισφορές σε είδος στις τρέχουσες δαπάνες, διευκολύνοντας την υλοποίηση των έργων και τη χορήγηση δημόσιων πόρων όπως αναφέρεται στα άρθρα 12 και 13·
               
            
                  δ)
               
               
                  οι συνεισφορές της Κοινότητας και της ARTEMISIA διατίθενται σύμφωνα με τις διατάξεις του σχετικού ετήσιου σχεδίου προϋπολογισμού του άρθρου 18. Προβλέπονται τμηματικές καταβολές βάσει των οικονομικών αναγκών της κοινής επιχείρησης.
               
            6.   Οι δραστηριότητες E & A της κοινής επιχείρησης ARTEMIS υποστηρίζονται από:
      
                  α)
               
               
                  χρηματοδοτική συνεισφορά της Κοινότητας ύψους έως 410 εκατ. ευρώ για τη χρηματοδότηση έργων η οποία ενδέχεται να αυξηθεί κατά το τυχόν μη διατεθέν ποσό της κοινοτικής συνεισφοράς που προβλέπεται στην παράγραφο 5 στοιχείο β)·
               
            
                  β)
               
               
                  χρηματοδοτικές συνεισφορές κρατών μελών της ARTEMIS που συνολικά ανέρχονται σε τουλάχιστον 1,8 φορές τη χρηματοδοτική συνεισφορά της Κοινότητας. Οι εν λόγω χρηματοδοτικές συνεισφορές καταβάλλονται σε συμμετέχοντες στα έργα, σύμφωνα με τις διατάξεις των άρθρων 12 και 13. Κάθε έτος, έως συγκεκριμένη ημερομηνία που καθορίζεται από το διοικητικό συμβούλιο, τα κράτη μέλη της ARTEMIS ανακοινώνουν στον εκτελεστικό διευθυντή τις εθνικές χρηματοδοτικές υποχρεώσεις που έχουν αναλάβει για προσκλήσεις υποβολής προτάσεων που θα δρομολογηθούν από την κοινή επιχείρηση ARTEMIS, λαμβάνοντας υπόψη την έκταση των υποστηριζόμενων στις προσκλήσεις δραστηριοτήτων E & A·
               
            
                  γ)
               
               
                  συνεισφορές σε είδος από οργανισμούς έρευνας και ανάπτυξης που συμμετέχουν σε έργα που ισούνται προς το μερίδιό τους στις απαιτούμενες επιλέξιμες δαπάνες για τη διεξαγωγή των έργων, όπως ορίζονται βάσει των κανόνων των αντίστοιχων αρχών χρηματοδότησης που συνάπτουν τις συμφωνίες επιχορήγησης. Η συνολική συνεισφορά τους κατά τη διάρκεια της κοινής επιχείρησης ARTEMIS ισούται ή υπερβαίνει τη συνεισφορά των δημόσιων αρχών.
               
            7.   Οι χρηματοδοτικές συνεισφορές των κρατών στην κοινή επιχείρηση ARTEMIS καταβάλλονται τμηματικά, σύμφωνα με τις διατάξεις του ετήσιου σχεδίου προϋπολογισμού του άρθρου 18.
      8.   Κάθε νέο μέλος της κοινής επιχείρησης ARTEMIS, εκτός των κρατών μελών ή των συνδεδεμένων χωρών, καταβάλλει χρηματοδοτική συνεισφορά στην κοινή επιχείρηση ARTEMIS.
      9.   Σε περίπτωση που μέλος της κοινής επιχείρησης ARTEMIS δεν ανταποκρίνεται στις ανειλημμένες υποχρεώσεις του όσον αφορά τη συμφωνηθείσα χρηματοδοτική συνεισφορά του στην κοινή επιχείρηση ARTEMIS, ο εκτελεστικός διευθυντής ενημερώνει εγγράφως το μέλος σχετικά και ορίζει εύλογο χρονικό διάστημα για τη διόρθωση της παράλειψης. Εάν η παράλειψη δεν έχει διορθωθεί εντός του ορισθέντος διαστήματος, ο εκτελεστικός διευθυντής συγκαλεί συνεδρίαση του διοικητικού συμβουλίου για να αποφασιστεί εάν θα ανακληθεί η ιδιότητα του μέλους που δεν συμμορφώνεται ή εάν πρέπει να ληφθούν άλλα μέτρα έως ότου εκπληρώσει τις υποχρεώσεις του.
      10.   Η κοινή επιχείρηση ARTEMIS είναι κύριος όλων των περιουσιακών στοιχείων που έχει παραγάγει ή που έχουν μεταβιβαστεί σε αυτήν για την εκπλήρωση των στόχων της όπως περιγράφονται στο άρθρο 2 του κανονισμού, εκτός εάν ορίζεται διαφορετικά.
      Άρθρο 12
      Υλοποίηση δραστηριοτήτων Ε & Α
      1.   Η κοινή επιχείρηση ARTEMIS υποστηρίζει δραστηριότητες Ε&A με την προκήρυξη ανοικτού διαγωνισμού, την ανεξάρτητη αξιολόγηση και επιλογή προτάσεων, την κατανομή δημοσίων πόρων σε επιλεγμένα έργα, καθώς και με τη χρηματοδότηση έργων.
      2.   Η κοινή επιχείρηση ARTEMIS συνάπτει συμφωνίες επιχορήγησης με συμμετέχοντες σε έργα για την υλοποίηση των έργων. Οι όροι και οι προϋποθέσεις των εν λόγω συμφωνιών επιχορήγησης είναι σύμφωνες με τους δημοσιονομικούς κανόνες της κοινής επιχείρησης ARTEMIS στους οποίους αναφέρεται το άρθρο 6 του παρόντος κανονισμού, παραπέμπουν δε και, κατά περίπτωση, βασίζονται σε αντίστοιχες εθνικές συμφωνίες επιχορήγησης, όπως ορίζει το άρθρο 13 παράγραφος 6 στοιχείο β).
      3.   Για να καταστεί δυνατή η υλοποίηση έργων και η χορήγηση δημόσιων πόρων, η κοινή επιχείρηση ARTEMIS καθιερώνει διοικητικές ρυθμίσεις με τις εθνικές οντότητες που έχουν οριστεί για το σκοπό αυτό από τα κράτη μέλη της ARTEMIS, σύμφωνα με τους δημοσιονομικούς κανόνες της κοινής επιχείρησης ARTEMIS.
      4.   Τα κράτη μέλη ή συνδεδεμένες χώρες που δεν είναι μέλη της κοινής επιχείρησης ARTEMIS μπορούν να συνάπτουν παρεμφερείς ρυθμίσεις με την κοινή επιχείρηση ARTEMIS.
      5.   Η κοινή επιχείρηση ARTEMIS καθορίζει τις διαδικασίες για την εποπτεία και τον έλεγχο δραστηριοτήτων συμπεριλαμβανομένων διατάξεων για την παρακολούθηση και τον τεχνικό έλεγχο δραστηριοτήτων Ε & Α. Τα κράτη μέλη της ARTEMIS δεν απαιτούν πρόσθετες εκθέσεις παρακολούθησης και τεχνικού ελέγχου, πλην των απαιτούμενων από την κοινή επιχείρηση ARTEMIS.
      Άρθρο 13
      Χρηματοδότηση των έργων
      1.   Η δημόσια χρηματοδότηση για έργα που επιλέγονται έπειτα από προσκλήσεις για υποβολή προτάσεων τις οποίες δημοσιεύει η κοινή επιχείρηση ARTEMIS, συνίσταται στις εθνικές χρηματοδοτικές συνεισφορές από τα κράτη μέλη της ARTEMIS ή/και τις χρηματοδοτικές συνεισφορές από την κοινή επιχείρηση ARTEMIS. Κάθε δημόσια ενίσχυση στο πλαίσιο της παρούσας πρωτοβουλίας δεν θίγει τους διαδικαστικούς και τους ουσιαστικούς κανόνες των κρατικών ενισχύσεων, εφόσον συντρέχει περίπτωση.
      2.   Οι ακόλουθες νομικές οντότητες είναι επιλέξιμες για χρηματοδότηση από την κοινοτική συνεισφορά στις δραστηριότητες Ε & Α της κοινής επιχείρησης ARTEMIS που αναφέρονται στο άρθρο 5 του παρόντος κανονισμού:
      
                  α)
               
               
                  νομικές οντότητες με έδρα στα κράτη μέλη της ARTEMIS, οι οποίες έχουν συνάψει συμφωνία επιχορήγησης για έργο αυτού του είδους με την αντίστοιχη εθνική αρχή, έπειτα από τις διαδικασίες ανάθεσης της κοινής επιχείρησης ARTEMIS·
               
            
                  β)
               
               
                  άλλες νομικές οντότητες με έδρα σε κράτη μέλη ή σε συνδεδεμένες χώρες που δεν είναι μέλη της κοινής επιχείρησης ARTEMIS. Στην περίπτωση αυτή, τα εν λόγω κράτη μπορούν να συνάπτουν με την κοινή επιχείρηση ARTEMIS ρυθμίσεις διοικητικού χαρακτήρα για να καθίσταται δυνατή η συμμετοχή των εταιρειών και οργανισμών Ε & Α που είναι εγκατεστημένοι στο έδαφός τους.
               
            Προκειμένου να είναι επιλέξιμες για κοινοτική χρηματοδότηση, οι δαπάνες της διενέργειας δραστηριοτήτων Ε&A εξαιρούνται του φόρου προστιθέμενης αξίας.
      3.   Στις προσκλήσεις για υποβολή προσφορών που δρομολογούνται και δημοσιεύονται από την κοινή επιχείρηση ARTEMIS προσδιορίζεται ο συνολικός διαθέσιμος προϋπολογισμός για κάθε πρόσκληση. Στον προϋπολογισμό αυτό επισημαίνονται τα ποσά που δεσμεύονται σε εθνικό επίπεδο από κάθε κράτος μέλος της κοινής επιχείρησης ARTEMIS, καθώς και το εκτιμώμενο ποσό της χρηματοδοτικής συνεισφοράς της κοινής επιχείρησης ARTEMIS. Στις προσκλήσεις αναφέρονται τα κριτήρια αξιολόγησης σε σχέση με τους στόχους της πρόσκλησης και τυχόν εθνικά κριτήρια επιλεξιμότητας ή κριτήρια επιλεξιμότητας της κοινής επιχείρησης ARTEMIS.
      4.   Η χρηματοδοτική συνεισφορά της κοινής επιχείρησης ARTEMIS στον προϋπολογισμό κάθε πρόσκλησης ισούται με ποσοστό 55 % του συνολικού ποσού που είχε δεσμευθεί από τα κράτη μέλη της ARTEMIS, εκτός εάν το συμβούλιο των δημόσιων αρχών αποφασίσει διαφορετικά έπειτα από πρόταση του εκπροσώπου της Κοινότητας.
      5.   Στις προσκλήσεις, την αξιολόγηση και την επιλογή των προτάσεων τηρούνται οι ακόλουθοι κανόνες:
      
                  α)
               
               
                  προσκλήσεις για υποβολή προτάσεων τις οποίες δρομολογεί η κοινή επιχείρηση ARTEMIS είναι ανοιχτές σε συμμετέχοντες που είναι εγκατεστημένοι σε κράτη μέλη της ARTEMIS και σε οποιοδήποτε άλλο κράτος μέλος ή συνδεδεμένης χώρας. Οι προσκλήσεις αυτές δημοσιεύονται·
               
            
                  β)
               
               
                  κοινοπραξίες συμμετεχόντων σε προτάσεις έργων που υποβάλλονται κατόπιν των εν λόγω προσκλήσεων περιλαμβάνουν τουλάχιστον τρεις μη θυγατρικές οντότητες, εγκατεστημένες σε τουλάχιστον τρία κράτη μέλη της ARTEMIS. Οι μέλλοντες συμμετέχοντες και η συνεισφορά τους στις προτάσεις έργων ελέγχονται από την κοινή επιχείρηση ARTEMIS, βάσει επαληθεύσεων που παρέχονται από τις αντίστοιχες δημόσιες αρχές, σε σχέση με τα προκαθορισμένα κριτήρια επιλεξιμότητας για χρηματοδότηση των κρατών μελών και της κοινής επιχείρησης. Ενημερώνονται για τη συμμόρφωσή τους προς αυτά, ει δυνατόν πριν καταθέσουν πλήρη πρόταση έργου. Οι έλεγχοι αυτοί δεν πρέπει να επιφέρουν σημαντικές καθυστερήσεις στην αξιολόγηση των προτάσεων και τη διαδικασία επιλογής·
               
            
                  γ)
               
               
                  με τη διαδικασία αξιολόγησης και επιλογής που διενεργείται με τη βοήθεια ανεξάρτητων εμπειρογνωμόνων εξασφαλίζεται ότι η κατανομή της δημόσιας χρηματοδότησης της κοινής επιχείρησης ARTEMIS ακολουθεί τις αρχές της ισότιμης μεταχείρισης, της αριστείας και του ανταγωνισμού·
               
            
                  δ)
               
               
                  έπειτα από την αξιολόγηση των προτάσεων, το συμβούλιο των δημόσιων αρχών καταρτίζει ιεραρχημένο κατάλογο προτάσεων βάσει σαφών κριτηρίων αξιολόγησης και της συνολικής συμβολής τους στην επίτευξη των στόχων της πρόσκλησης·
               
            
                  ε)
               
               
                  το συμβούλιο των δημόσιων αρχών αποφασίζει σχετικά με την επιλογή προτάσεων και την κατανομή δημόσιας χρηματοδότησης σε επιλεγμένες προτάσεις έως το όριο του διαθέσιμου προϋπολογισμού, λαμβάνοντας υπόψη τυχόν εθνικά κριτήρια επιλεξιμότητας και τις επαληθεύσεις που διεξάγονται σύμφωνα με το στοιχείο β). Η απόφαση αυτή είναι επίσης δεσμευτική για τα κράτη μέλη της ARTEMIS, χωρίς περαιτέρω διαδικασίες αξιολόγησης και επιλογής.
               
            6.   Στη χρηματοδότηση των έργων τηρούνται οι ακόλουθοι κανόνες:
      
                  α)
               
               
                  η χρηματοδοτική συνεισφορά της κοινής επιχείρησης ARTEMIS προς συμμετέχοντες σε έργα παρέχεται ως ποσοστό της συνολικής δαπάνης για την υλοποίηση του έργου, η οποία καθορίζεται κατά περίπτωση από τις αντίστοιχες χρηματοδοτούσες αρχές που συνάπτουν τις συμφωνίες επιχορήγησης. Το ποσοστό αυτό καθορίζεται σε ετήσια βάση από την κοινή επιχείρηση ARTEMIS και φθάνει έως 16,7 %. Το εν λόγω ποσοστό είναι το ίδιο για όλους τους συμμετέχοντες σε οποιαδήποτε πρόσκληση υποβολής προτάσεων·
               
            
                  β)
               
               
                  τα κράτη μέλη της ARTEMIS συνάπτουν συμφωνίες επιχορήγησης με συμμετέχοντες σε έργα σύμφωνα με τους εθνικούς τους κανόνες, ιδίως όσον αφορά κριτήρια επιλεξιμότητας και λοιπές απαραίτητες οικονομικές και νομικές απαιτήσεις. Κατά περίπτωση, οι εθνικές χρηματοδοτικές συνεισφορές από κράτη μέλη της ARTEMIS καταβάλλονται απευθείας στους συμμετέχοντες στα έργα σύμφωνα με εθνικές συμφωνίες επιχορήγησης. Τα κράτη μέλη της ARTEMIS καταβάλλουν μέγιστη προσπάθεια για το συντονισμό των όρων και προϋποθέσεων και της σύναψης συμφωνιών επιχορήγησης και για την έγκαιρη καταβολή των χρηματοδοτικών συνεισφορών τους.
               
            Άρθρο 14
      Χρηματοδοτικές υποχρεώσεις
      Οι χρηματοδοτικές υποχρεώσεις της κοινής επιχείρησης ARTEMIS δεν υπερβαίνουν το ποσό των χρηματοοικονομικών πόρων που είναι διαθέσιμοι ή που έχουν δεσμευθεί για τον προϋπολογισμό της από τα μέλη της.
      Άρθρο 15
      Οικονομικά έσοδα
      Εκτός από την περίπτωση που η κοινή επιχείρηση ARTEMIS βρίσκεται σε καθεστώς εκκαθάρισης κατ' εφαρμογή του άρθρου 25, δεν καταβάλλεται στα μέλη της κοινής επιχείρησης ARTEMIS ενδεχόμενο πλεόνασμα εσόδων.
      Άρθρο 16
      Οικονομικό έτος
      Το οικονομικό έτος αντιστοιχεί στο ημερολογιακό έτος.
      Άρθρο 17
      Δημοσιονομική εκτέλεση
      Ο εκτελεστικός διευθυντής εκτελεί τον προϋπολογισμό της κοινής επιχείρησης ARTEMIS.
      Άρθρο 18
      Χρηματοοικονομική πληροφόρηση
      1.   Κάθε έτος, ο εκτελεστικός διευθυντής υποβάλλει στο διοικητικό συμβούλιο προσχέδιο του ετήσιου προϋπολογισμού που περιλαμβάνει πρόβλεψη των ετήσιων δαπανών για τα επόμενα δύο έτη, καθώς και πίνακα του προσωπικού. Στην εν λόγω πρόβλεψη, οι εκτιμήσεις εσόδων δαπανών για την πρώτη αυτή διετία παρατίθενται με το βαθμό λεπτομέρειας που απαιτείται για την εσωτερική διαδικασία κάθε μέλους όσον αφορά τη χρηματοοικονομική του συνεισφορά στην κοινή επιχείρηση ARTEMIS. Ο εκτελεστικός διευθυντής παρέχει στο διοικητικό συμβούλιο όλες τις απαιτούμενες συμπληρωματικές πληροφορίες προς το σκοπό αυτό.
      2.   Τα μέλη του διοικητικού συμβουλίου ανακοινώνουν στον εκτελεστικό διευθυντή τα σχόλιά τους επί του προσχεδίου και ιδίως επί των εκτιμήσεων πόρων και δαπανών για το επόμενο έτος.
      3.   Λαμβάνοντας υπόψη τα σχόλια των μελών του διοικητικού συμβουλίου, ο εκτελεστικός διευθυντής καταρτίζει το σχέδιο του ετήσιου προϋπολογισμού για το επόμενο έτος, σε συνεργασία με την επιτροπή βιομηχανίας και έρευνας και το υποβάλλει στο διοικητικό συμβούλιο προς έγκριση.
      4.   Το σχέδιο του ετήσιου προϋπολογισμού και το ετήσιο σχέδιο υλοποίησης για ένα συγκεκριμένο έτος εγκρίνονται από το διοικητικό συμβούλιο της κοινής επιχείρησης ARTEMIS έως το τέλος του προηγούμενου έτους.
      5.   Εντός διμήνου από το τέλος κάθε οικονομικού έτους, ο εκτελεστικός διευθυντής υποβάλλει προς έγκριση στο διοικητικό συμβούλιο τους ετήσιους λογαριασμούς και τον ισολογισμό. Οι ετήσιοι λογαριασμοί και ο ισολογισμός για το προηγούμενο έτος υποβάλλονται στο Ευρωπαϊκό Ελεγκτικό Συνέδριο και την Επιτροπή.
      Άρθρο 19
      Προγραμματισμός και εκθέσεις
      1.   Στον πολυετή στρατηγικό σχεδιασμό προσδιορίζονται η στρατηγική και τα σχέδια για την επίτευξη των στόχων της κοινής επιχείρησης ARTEMIS, περιλαμβανομένου του θεματολογίου έρευνας.
      2.   Στο ετήσιο πρόγραμμα εργασιών περιγράφεται το πεδίο εφαρμογής και ο προϋπολογισμός για τις προσκλήσεις υποβολής προσφορών που απαιτούνται για την υλοποίηση του θεματολογίου έρευνας για ένα συγκεκριμένο έτος.
      3.   Στο ετήσιο σχέδιο υλοποίησης προσδιορίζεται το σχέδιο για την εκτέλεση του συνόλου των δραστηριοτήτων της κοινής επιχείρησης ARTEMIS για ένα συγκεκριμένο έτος, περιλαμβανομένων των προγραμματισμένων προσκλήσεων υποβολής προτάσεων και των δράσεων που πρέπει να υλοποιηθούν μέσω διαγωνισμών. Ο εκτελεστικός διευθυντής υποβάλλει στο διοικητικό συμβούλιο το ετήσιο σχέδιο υλοποίησης μαζί με το ετήσιο σχέδιο προϋπολογισμού του άρθρου 18.
      4.   Στην ετήσια έκθεση δραστηριοτήτων παρουσιάζεται η πρόοδος της κοινής επιχείρησης ARTEMIS για κάθε ημερολογιακό έτος, ιδίως σε σχέση με τον πολυετή στρατηγικό σχεδιασμό και το ετήσιο σχέδιο υλοποίησης για το εν λόγω έτος. Περιλαμβάνονται επίσης στοιχεία για τη συμμετοχή των ΜΜΕ στις δραστηριότητες Ε & Α της κοινής επιχείρησης. Η ετήσια έκθεση δραστηριοτήτων υποβάλλεται από τον εκτελεστικό διευθυντή μαζί με τους ετήσιους λογαριασμούς και τον ισολογισμό.
      5.   Αφού εγκριθούν από το διοικητικό συμβούλιο, ο πολυετής στρατηγικός σχεδιασμός, το ετήσιο σχέδιο υλοποίησης και η ετήσια έκθεση δραστηριοτήτων δίδονται στη δημοσιότητα.
      Άρθρο 20
      Συμβάσεις υπηρεσιών και συμβάσεις προμηθειών
      Η κοινή επιχείρηση ARTEMIS καθορίζει όλες τις ενδεδειγμένες διαδικασίες και τους μηχανισμούς για την υλοποίηση, την εποπτεία και τον έλεγχο των συμβάσεων παροχής υπηρεσιών και προμηθειών που κατά περίπτωση συνάπτονται για τη λειτουργία της κοινής επιχείρησης ARTEMIS, σύμφωνα με τις διατάξεις των δημοσιονομικών κανόνων.
      Άρθρο 21
      Ευθύνη των μελών, ασφάλιση
      1.   Η κοινή επιχείρηση ARTEMIS δεν είναι υπεύθυνη για την εκπλήρωση των χρηματοδοτικών υποχρεώσεων των μελών της. Δεν φέρει ευθύνη για κανένα κράτος μέλος της ARTEMIS που δεν έχει εκπληρώσει τις υποχρεώσεις που υπέχει από τις προσκλήσεις για υποβολή προτάσεων που δρομολόγησε η κοινή επιχείρηση ARTEMIS.
      2.   Τα μέλη δεν είναι υπεύθυνα για καμία υποχρέωση της κοινής επιχείρησης ARTEMIS. Η οικονομική ευθύνη των μελών είναι εσωτερική ευθύνη, αποκλειστικά έναντι της κοινής επιχείρησης ARTEMIS, και περιορίζεται στην εκ μέρους τους ανάληψη δέσμευσης να συνεισφέρουν στους πόρους όπως ορίζεται στο άρθρο 11 παράγραφος 3.
      3.   Ανεξαρτήτως των χρηματοδοτικών συνεισφορών που οφείλονται στους συμμετέχοντες των έργων σύμφωνα με το άρθρο 13 παράγραφος 6 στοιχείο α), η οικονομική ευθύνη της κοινής επιχείρησης ARTEMIS για τις οφειλές της περιορίζεται στις συνεισφορές που έχουν πραγματοποιήσει τα κράτη μέλη για τις τρέχουσες δαπάνες, όπως ορίζεται στο άρθρο 11 παράγραφος 3 στοιχείο α).
      4.   Η κοινή επιχείρηση ARTEMIS συνάπτει και διατηρεί κατάλληλη ασφαλιστική σύμβαση.
      Άρθρο 22
      Σύγκρουση συμφερόντων
      Η κοινή επιχείρηση ARTEMIS αποφεύγει κάθε σύγκρουση συμφερόντων κατά την εκτέλεση των δραστηριοτήτων της.
      Άρθρο 23
      Πολιτική για τη διανοητική ιδιοκτησία
      1.   Οι ακόλουθοι κανόνες που διέπουν την προστασία και τη διάδοση ερευνητικών πορισμάτων βασίζονται στον κανονισμό (ΕΚ) αριθ. 1906/2002 και εξασφαλίζουν, εφόσον συντρέχει περίπτωση, την προστασία της διανοητικής ιδιοκτησίας που έχει προκύψει από δραστηριότητες Ε & Α στο πλαίσιο του παρόντος κανονισμού, καθώς και τη χρήση και διάδοση των αποτελεσμάτων της έρευνας.
      Στόχος της πολιτικής διανοητικής ιδιοκτησίας, όπως παρουσιάζεται στο παρόν άρθρο, είναι η προώθηση της δημιουργίας γνώσης και η αξιοποίησή της, η επίτευξη δίκαιης κατανομής των δικαιωμάτων, η ανταμοιβή της καινοτομίας, καθώς και η επίτευξη ευρύτερης συμμετοχής ιδιωτικών και δημόσιων οντοτήτων στα έργα.
      2.   Για τους σκοπούς του παρόντος άρθρου νοούνται ως:
      
                  α)
               
               
                  «πληροφορία»: κάθε σχέδιο, προδιαγραφή, φωτογραφία, δείγμα, μοντέλο, διεργασία, διαδικασία, οδηγία, λογισμικό, έκθεση, έγγραφο ή κάθε άλλη τεχνική ή/και εμπορική πληροφορία, τεχνογνωσία, δεδομένο ή τεκμήριο οποιουδήποτε είδους, συμπεριλαμβανομένων προφορικών πληροφοριών, εκτός αντικειμένων που προστατεύονται από «δικαιώματα διανοητικής ιδιοκτησίας»·
               
            
                  β)
               
               
                  «δικαιώματα διανοητικής ιδιοκτησίας» (ΔΔΙ): κάθε δικαίωμα διανοητικής ιδιοκτησίας, συμπεριλαμβανομένων διπλωμάτων ευρεσιτεχνίας, υποδειγμάτων χρησιμότητας και πιστοποιητικών χρησιμότητας, δικαιωμάτων βιομηχανικού σχεδιασμού, δικαιωμάτων διανοητικής ιδιοκτησίας, εμπορικών μυστικών, δικαιωμάτων βάσεων δεδομένων, δικαιωμάτων τοπογραφιών προϊόντων ημιαγωγών, καθώς και οποιωνδήποτε καταχωρίσεων, εφαρμογών, υποδιαιρέσεων, συνεχίσεων, επανεξετάσεων, ανανεώσεων ή επανεκδόσεων οποιουδήποτε από τα προηγούμενα, εξαιρουμένων των εμπορικών σημάτων και επωνυμιών·
               
            
                  γ)
               
               
                  «προϋπάρχουσα πληροφορία»: κάθε πληροφορία που βρίσκεται υπό την ιδιοκτησία ή τον έλεγχο ενός συμμετέχοντος σε έργο κατά την ημερομηνία που τέθηκε σε ισχύ η αντίστοιχη συμφωνία έργου, ή της οποίας η ιδιοκτησία ή ο έλεγχος αποκτήθηκε από συμμετέχοντα στο έργο ως αποτέλεσμα δραστηριοτήτων εκτός του πλαισίου του έργου·
               
            
                  δ)
               
               
                  «προϋπάρχοντα ΔΔΙ»: κάθε ΔΔΙ που βρίσκεται υπό την ιδιοκτησία ή τον έλεγχο ενός συμμετέχοντος σε έργο κατά την ημερομηνία που τέθηκε σε ισχύ η αντίστοιχη συμφωνία έργου, ή της οποίας η ιδιοκτησία ή ο έλεγχος αποκτήθηκε κατά τη διάρκεια της αντίστοιχης συμφωνίας έργου ως αποτέλεσμα δραστηριοτήτων εκτός του πλαισίου του έργου·
               
            
                  ε)
               
               
                  «προϋπάρχοντα στοιχεία»: προϋπάρχουσες πληροφορίες και προϋπάρχοντα ΔΔΙ·
               
            
                  στ)
               
               
                  «νέα πληροφορία»: κάθε πληροφορία που δημιουργείται ως αποτέλεσμα των δραστηριοτήτων που διεξάγονται εντός του πλαισίου του εκάστοτε έργου, όπως καθορίζεται στην αντίστοιχη συμφωνία του έργου·
               
            
                  ζ)
               
               
                  «νέα ΔΔΙ»: κάθε ΔΔΙ που δημιουργείται ως αποτέλεσμα των δραστηριοτήτων που διεξάγονται εντός του πλαισίου του εκάστοτε έργου, όπως καθορίζεται στην αντίστοιχη συμφωνία του έργου·
               
            
                  η)
               
               
                  «νέα στοιχεία»: νέες πληροφορίες και νέα ΔΔΙ·
               
            
                  θ)
               
               
                  «δικαίωμα πρόσβασης»: μη αποκλειστικές άδειες και δικαιώματα χρηστών σε προϋπάρχοντα και νέα στοιχεία, στα οποία δικαιώματα δεν περιλαμβάνεται το δικαίωμα παραχώρησης περαιτέρω άδειας εκμετάλλευσης, εκτός εάν έχει συμφωνηθεί διαφορετικά στη συμφωνία έργου·
               
            
                  ι)
               
               
                  «απαιτούμενο»: «απαραίτητο από τεχνική άποψη» για την υλοποίηση του έργου ή/και σε σχέση με τη χρήση προϋπαρχόντων στοιχείων και, εφόσον αφορά δικαιώματα διανοητικής ιδιοκτησίας, σημαίνει ότι τα εν λόγω δικαιώματα διανοητικής ιδιοκτησίας θα φαλκιδεύονταν εάν δεν χορηγούνταν δικαιώματα πρόσβασης·
               
            
                  ια)
               
               
                  «χρήση»: ανάπτυξη, δημιουργία και μάρκετινγκ ενός προϊόντος ή διεργασίας για τη δημιουργία και παροχή μιας υπηρεσίας όπως καθορίζεται περαιτέρω στην εφαρμοστέα συμφωνία έργου·
               
            
                  ιβ)
               
               
                  «διάδοση»: αποκάλυψη προϋπαρχόντων στοιχείων με οποιαδήποτε κατάλληλο μέσο, εξαιρουμένων των μέτρων προστασίας τους, καθώς και συμπεριλαμβανομένης της δημοσίευσης προϋπαρχόντων στοιχείων σε οποιοδήποτε μέσο·
               
            
                  ιγ)
               
               
                  «συμφωνία έργου»: συμφωνία μεταξύ συμμετεχόντων στο έργο όπου διατυπώνεται το σύνολο ή μέρος των όρων και προϋποθέσεων που εφαρμόζονται μεταξύ τους όσον αφορά συγκεκριμένο έργο —όπως μια συμφωνία κοινοπραξίας έργου— στην οποία περιλαμβάνονται δικαιώματα πρόσβασης χωρίς περιορισμό σύμφωνα με το παρόν άρθρο·
               
            
                  ιδ)
               
               
                  «όροι μεταβίβασης»: ευνοϊκότεροι οικονομικοί όροι από τους δίκαιους και εύλογους όρους, κατά κανόνα το κόστος διάθεσης των δικαιωμάτων πρόσβασης.
               
            3.   Με επιφύλαξη των κοινοτικών κανόνων ανταγωνισμού, οι ρυθμίσεις που αφορούν διανοητική ιδιοκτησία στα έργα διέπονται από τις ακόλουθες αρχές:
      3.1.   Ιδιοκτησία
      
                  3.1.1.
               
               
                  Η κοινή επιχείρηση περιλαμβάνει όλα τα υλικά και άυλα στοιχεία που δημιουργούνται με δικούς της πόρους ή που μεταβιβάζονται σε αυτήν για την υλοποίηση της κοινής επιχείρησης ARTEMIS, εκτός εάν ορίζεται διαφορετικά.
               
            
                  3.1.2.
               
               
                  Με την επιφύλαξη των παραπάνω διατάξεων, η κοινή επιχείρηση ARTEMIS δεν διατηρεί πληροφορίες ή ΔΔΙ που δημιουργούνται σε έργα.
               
            
                  3.1.3.
               
               
                  Κάθε συμμετέχων σε έργο παραμένει κύριος των προϋπαρχόντων στοιχείων του. Οι συμμετέχοντες μπορούν, σε γραπτή συμφωνία έργου, να ορίζουν τα απαιτούμενα προϋπάρχοντα στοιχεία για τους σκοπούς του έργου της κοινής επιχείρησης ARTEMIS και, κατά περίπτωση, μπορούν να αποκλείουν συγκεκριμένα προϋπάρχοντα στοιχεία.
               
            
                  3.1.4.
               
               
                  Νέα στοιχεία που προκύπτουν από εργασίες οι οποίες διεξάγονται στο πλαίσιο έργων είναι ιδιοκτησία των συμμετεχόντων που εκτελούν τις εργασίες από τις οποίες δημιουργούνται τα εν λόγω νέα στοιχεία σύμφωνα με τις ρυθμίσεις που περιγράφονται στις συμφωνίες επιχορήγησης και έργου και τις αρχές που ορίζονται στο παρόν άρθρο.
               
            3.2.   Δικαιώματα πρόσβασης
      
                  3.2.1.
               
               
                  Οι συμμετέχοντες σε έργο μπορούν να αποφασίσουν να χορηγήσουν ευρύτερα δικαιώματα πρόσβασης από τα απαιτούμενα στο παρόν άρθρο. Οι συμμετέχοντες στο έργο μπορούν να καθορίσουν και, κατά περίπτωση, μπορούν να συμφωνήσουν σχετικά με τον αποκλεισμό συγκεκριμένων προϋπαρχόντων στοιχείων.
               
            
                  3.2.2.
               
               
                  Δικαιώματα πρόσβασης σε προϋπάρχοντα στοιχεία χορηγούνται σε άλλους συμμετέχοντες στο ίδιο έργο εφόσον τα εν λόγω προϋπάρχοντα στοιχεία απαιτούνται από τους εν λόγω άλλους συμμετέχοντες για τη διεξαγωγή των εργασιών τους στο έργο, εφόσον ο ιδιοκτήτης δικαιούται να χορηγήσει τα εν λόγω δικαιώματα. Τα δικαιώματα πρόσβασης χορηγούνται με όρους μεταβίβασης που συμφωνούνται μεταξύ των ενδιαφερόμενων συμμετεχόντων του έργου, εκτός εάν όλοι οι συμμετέχοντες συμφωνήσουν διαφορετικά στη συμφωνία έργου.
               
            
                  3.2.3.
               
               
                  Δικαιώματα πρόσβασης σε νέα στοιχεία χορηγούνται σε άλλους συμμετέχοντες στο ίδιο έργο εφόσον τα εν λόγω νέα στοιχεία απαιτούνται από τους εν λόγω άλλους συμμετέχοντες για τη διεξαγωγή των εργασιών τους στο έργο. Τα εν λόγω δικαιώματα πρόσβασης χορηγούνται ατελώς, είναι μη αποκλειστικά και μη μεταβιβάσιμα.
               
            
                  3.2.4.
               
               
                  Οι συμμετέχοντες στο ίδιο έργο διαθέτουν δικαιώματα πρόσβασης σε προϋπάρχοντα στοιχεία εφόσον τούτο απαιτείται για τη χρήση των δικών τους προϋπαρχόντων στοιχείων του εν λόγω έργου, υπό τον όρο ότι ο ιδιοκτήτης των προϋπαρχόντων στοιχείων δικαιούται να τα χορηγεί. Τα εν λόγω δικαιώματα πρόσβασης χορηγούνται ως μη αποκλειστικά και μη μεταβιβάσιμα, υπό δίκαιους, εύλογους και ισότιμους όρους.
               
            
                  3.2.5.
               
               
                  Οι συμμετέχοντες στο ίδιο έργο διαθέτουν δικαιώματα πρόσβασης σε προϋπάρχοντα στοιχεία εφόσον τούτο απαιτείται για δική τους χρήση. Τα εν λόγω δικαιώματα πρόσβασης χορηγούνται ως μη αποκλειστικά και μη μεταβιβάσιμα, είτε ατελώς, είτε υπό δίκαιους, εύλογους και ισότιμους όρους.
               
            
                  3.2.6.
               
               
                  Υπό την προϋπόθεση συμφωνίας όλων των ενδιαφερομένων ιδιοκτητών, χορηγούνται σε τρίτους δικαιώματα πρόσβασης σε νέα στοιχεία για σκοπούς περαιτέρω συνέχισης ερευνητικών δραστηριοτήτων, υπό συμφωνημένους δίκαιους, εύλογους και ισότιμους όρους.
               
            3.3.   Προστασία, χρήση και διάδοση
      
                  3.3.1.
               
               
                  Ο ιδιοκτήτης νέων στοιχείων που μπορούν να αξιοποιηθούν κερδοφόρα i) προβλέπει την ενδεδειγμένη και αποτελεσματική προστασία τους, λαμβάνοντας δεόντως υπόψη τα δικά του θεμιτά συμφέροντα καθώς και των λοιπών συμμετεχόντων στο σχετικό έργο, ιδίως τα εμπορικά συμφέροντα, και ii) τα χρησιμοποιεί ή εξασφαλίζει τη χρήση τους.
               
            
                  3.3.2.
               
               
                  Κάθε συμμετέχων εξασφαλίζει τη διάδοση των νέων στοιχείων υπό την ιδιοκτησία του χωρίς αδικαιολόγητη καθυστέρηση.
               
            
                  3.3.3.
               
               
                  Όλες οι δραστηριότητες διάδοσης είναι συμβατές με την προστασία των δικαιωμάτων διανοητικής ιδιοκτησίας, με την υποχρέωση τήρησης του απορρήτου, καθώς και με το θεμιτό συμφέρον των ιδιοκτητών των νέων στοιχείων.
               
            
                  3.3.4.
               
               
                  Κάθε δραστηριότητα διάδοσης που αφορά νέα στοιχεία, προϋπάρχοντα στοιχεία ή πληροφορίες εμπιστευτικού χαρακτήρα στην ιδιοκτησία άλλων συμμετεχόντων στο ίδιο έργο ή άλλων δεδομένων ή πληροφοριών που συνδυάζονται με νέα στοιχεία, προϋπάρχοντα στοιχεία ή πληροφορίες εμπιστευτικού χαρακτήρα των εν λόγω άλλων συμμετεχόντων ανακοινώνεται εκ των προτέρων σε αυτούς. Εντός 45 ημερών μετά την εν λόγω ανακοίνωση, οποιοσδήποτε από τους εν λόγω συμμετέχοντες μπορεί να εκφράσει αντιρρήσεις εγγράφως, εφόσον από την εν λόγω διάδοση μπορούν να θιγούν τα θεμιτά συμφέροντά του σε σχέση με τα δικά του νέα ή προϋπάρχοντα στοιχεία. Στις περιπτώσεις αυτές δεν πραγματοποιείται δραστηριότητα διάδοσης εάν δεν έχουν ληφθεί κατάλληλα μέτρα για τη διασφάλιση των εν λόγω θεμιτών συμφερόντων.
               
            
                  3.3.5.
               
               
                  Σε όλες τις δημοσιεύσεις, τις αιτήσεις για χορήγηση διπλωμάτων ευρεσιτεχνίας που υποβάλλονται από ή για λογαριασμό συμμετέχοντος, ή σε κάθε άλλη διάδοση που αναφέρεται σε νέα στοιχεία περιλαμβάνεται δήλωση ότι τα εν λόγω νέα στοιχεία δημιουργήθηκαν με οικονομική στήριξη από την κοινή επιχείρηση ARTEMIS. Όλες οι δραστηριότητες διάδοσης είναι συμβατές με την προστασία των δικαιωμάτων διανοητικής ιδιοκτησίας, της υποχρέωσης τήρησης του απορρήτου, καθώς και με το θεμιτό συμφέρον των ιδιοκτητών των νέων στοιχείων.
               
            3.4.   Μεταβίβαση
      
                  3.4.1.
               
               
                  Κατά τη μεταβίβαση της ιδιοκτησίας νέων στοιχείων από συμμετέχοντα, μεταβιβάζονται και οι υποχρεώσεις του αναφορικά με τα εν λόγω νέα στοιχεία στον εκδοχέα, συμπεριλαμβανομένης της υποχρέωσης περαιτέρω μεταβίβασης των εν λόγω υποχρεώσεων σε κάθε επόμενο εκδοχέα. Στις εν λόγω υποχρεώσεις περιλαμβάνονται οι αναφερόμενες στη χορήγηση δικαιωμάτων πρόσβασης, διάδοσης και χρήσης.
               
            
                  3.4.2.
               
               
                  Με την επιφύλαξη των υποχρεώσεών του αναφορικά με την τήρηση του απορρήτου, όταν ένας συμμετέχων σε έργο απαιτείται να μεταβιβάσει τις υποχρεώσεις του όσον αφορά την παροχή δικαιωμάτων πρόσβασης, ενημερώνει τους λοιπούς συμμετέχοντες σχετικά με την προβλεπόμενη μεταβίβαση τουλάχιστον 45 ημέρες πριν, παρέχοντάς τους ταυτόχρονα επαρκή πληροφόρηση όσον αφορά τον προβλεπόμενο νέο ιδιοκτήτη των νέων στοιχείων, ώστε αυτοί να είναι σε θέση να ασκήσουν τα δικαιώματα πρόσβασής τους. Έπειτα από ανακοίνωση, κάθε άλλος συμμετέχων μπορεί να αντιταχθεί, εντός τριάντα ημερών ή εντός διαφορετικής χρονικής προθεσμίας που είχε γραπτώς συμφωνηθεί, σε οποιαδήποτε προβλεπόμενη μεταβίβαση ιδιοκτησίας επικαλούμενος ότι θα επηρέαζε αρνητικά τα δικαιώματα πρόσβασής του. Εφόσον οποιοσδήποτε από τους λοιπούς συμμετέχοντες αποδείξει ότι επηρεάζονται αρνητικά τα δικαιώματα πρόσβασής του, δεν πραγματοποιείται η σκοπούμενη μεταβίβαση έως ότου επιτευχθεί συμφωνία μεταξύ των ενδιαφερόμενων συμμετεχόντων.
               
            
                  3.5.
               
               
                  Οι συμμετέχοντες στο ίδιο έργο συνάπτουν μεταξύ τους συμφωνία έργου, η οποία καθορίζει τις ρυθμίσεις περί διανοητικής ιδιοκτησίας σύμφωνα με το παρόν άρθρο.
               
            Άρθρο 24
      Τροποποίηση του καταστατικού
      1.   Κάθε μέλος της κοινής επιχείρησης ARTEMIS μπορεί να αναλάβει πρωτοβουλία ενώπιον του διοικητικού συμβουλίου για τροποποίηση του καταστατικού.
      2.   Οι πρωτοβουλίες που αναφέρονται στην παράγραφο 1, όπως εγκρίθηκαν από το διοικητικό συμβούλιο, υποβάλλονται ως σχέδια τροπολογιών στην Επιτροπή η οποία θα τις εγκρίνει ανάλογα με την περίπτωση.
      3.   Ωστόσο, κάθε τροποποίηση που θίγει τα ουσιαστικά στοιχεία αυτού του καταστατικού, και ιδιαίτερα οι τροποποιήσεις των άρθρων 3, 4, 6, 7, 11, 13, 21, 24 και 25, εγκρίνονται σύμφωνα με το άρθρο 172 της συνθήκης.
      Άρθρο 25
      Διάλυση
      1.   Στο τέλος της περιόδου που αναφέρεται στο άρθρο 1 παράγραφος 1 του κανονισμού, ή κατόπιν τροποποίησης βάσει του άρθρου 11 παράγραφος 2 του κανονισμού, η κοινή επιχείρηση ARTEMIS διαλύεται.
      2.   Η διαδικασία διάλυσης κινείται αυτομάτως εφόσον η Επιτροπή αποχωρήσει από την κοινή επιχείρηση ARTEMIS.
      3.   Για τις ανάγκες της διαδικασίας διάλυσης της κοινής επιχείρησης, το διοικητικό συμβούλιο ορίζει έναν ή περισσότερους εκκαθαριστές, οι οποίοι συμμορφώνονται προς τις αποφάσεις του διοικητικού συμβουλίου.
      4.   Κατά τη διάλυσή της, η κοινή επιχείρηση ARTEMIS επιστρέφει στο φιλοξενούν κράτος όλα τα στοιχεία υλικής υποστήριξης που αυτό έχει θέσει στη διάθεσή της σύμφωνα με τη συμφωνία φιλοξενίας που προβλέπει το άρθρο 17 του παρόντος κανονισμού.
      5.   Αφού επιστραφούν όλα τα στοιχεία υλικής υποστήριξης σύμφωνα με την παράγραφο 4, τυχόν περαιτέρω περιουσιακά στοιχεία χρησιμοποιούνται για να καλύψουν τα χρέη της κοινής επιχείρησης ARTEMIS και τις δαπάνες που συνδέονται με τη διάλυσή της. Τυχόν πλεόνασμα διανέμεται στα υφιστάμενα κατά το χρόνο της διάλυσης μέλη κατ' αναλογία του πραγματικού ποσού της συνεισφοράς τους στην κοινή επιχείρηση ARTEMIS. Κάθε πλεόνασμα που διανέμεται στην Κοινότητα επιστρέφεται στον προϋπολογισμό της Επιτροπής.
      6.   Τα απομένοντα περιουσιακά στοιχεία διανέμονται στα υφιστάμενα κατά το χρόνο της διάλυσης μέλη κατ' αναλογία του πραγματικού ποσού της συνεισφοράς τους στην κοινή επιχείρηση ARTEMIS.
      7.   Καθορίζεται διαδικασία ad hoc για να εξασφαλιστεί κατάλληλη διαχείριση ενδεχόμενων συμφωνιών επιχορήγησης και συμβάσεων παροχής υπηρεσιών και προμηθειών που έχουν συναφθεί από την κοινή επιχείρηση ARTEMIS, οι οποίες είναι μεγαλύτερης διάρκειας από τη διάρκεια της κοινής επιχείρησης ARTEMIS.